ПРОЕКТ

**ЗАКОН ЗА ЕЛЕКТРОННИТЕ СЪОБЩИТЕЛНИ МРЕЖИ И ФИЗИЧЕСКА ИНФРАСТРУКТУРА**

**ГЛАВА ПЪРВА**

**ОБЩИ ПОЛОЖЕНИЯ**

Чл. 1. (1) Този закон урежда обществените отношения, свързани с:

1. разполагането, ползването, поддържането и развитието на електронните съобщителни мрежи и прилежащата им физическа инфраструктура;
2. осигуряването на достъп до съществуваща физическа инфраструктура, включително такава обслужваща други видове мрежи;
3. съвместното планиране, изграждане, разполагане и ползване на физическата инфраструктура;
4. правата и задълженията на мрежовите оператори, свързани с дейностите по т. 1-3;
5. правата и задълженията на възложителите на строежи, собствениците на недвижими имоти, носителите на ограничени вещни права, лицата, които управляват или ползват недвижими имоти и наемателите, свързани с осигуряването на достъп до недвижимите имоти, с цел да се гарантират условия за предоставяне на електронни съобщителни услуги;
6. насърчаването на инвестициите в разполагането на високоскоростни електронни съобщителни мрежи и изграждането на прилежащата им физическа инфраструктура.

(2) Разпоредбите на закона се прилагат за електронни съобщителни мрежи и физическа инфраструктура - публична и частна собственост.

(3) Прилагането на този закон не може да ограничава задължения, наложени с актове, приети по прилагането на Закона за електронните съобщения, във връзка с достъп до и съвместно ползване на електронни съобщителни мрежи, съоръжения и свързаната с тях инфраструктура по смисъла на Закона за електронните съобщения.

(4) Този закон не се прилага при изграждане, разполагане, поддържане, използване и развитие на електронни съобщителни мрежи и физическа инфраструктура от Министерството на вътрешните работи и Министерството на отбраната, структурите на пряко подчинение на министъра на отбраната и Българската армия.

**ГЛАВА ВТОРА**

**ЦЕЛИ И ПРИНЦИПИ**

Чл. 2. Целите на този закон са:

1. улесняване и стимулиране на разполагането на високоскоростни електронни съобщителни мрежи чрез насърчаване на съвместното използване на съществуващата физическа инфраструктура;
2. създаване на условия за по-ефикасно и с по-ниски разходи изграждане на нова физическа инфраструктура;
3. определяне на специфични изисквания по отношение на планирането и координирането на изграждането на физическа инфраструктура за разполагане, ползване, поддържане и подобряване на електронни съобщителни мрежи, съобразени с изискванията за безопасната експлоатация на физическата инфраструктура и осигуряване на непрекъсваемост на предоставяните чрез нея услуги;
4. намаляване на административната тежест и създаване на условия за опростяване на процедурите чрез установяване на Единна информационна точка и осигуряване на възможност за координиране, включително по електронен път, на планирането, изграждането и поддържането на физическа инфраструктура и разполагането на електронни съобщителни мрежи;
5. подобряване на междусекторната координация по отношение на съвместното планиране, изграждане, ползване и поддържане на физическа инфраструктура за разполагане на електронни съобщителни мрежи;
6. осигуряване на достъп до минимална информация за съществуващата физическа инфраструктура посредством Единната информационна точка.

Чл. 3. (1) При прилагането на този закон, за постигането на целите по чл. 2, държавните органи и мрежовите оператори спазват принципите на публичност, прозрачност, равнопоставеност и пропорционалност.

(2) При осъществяването на правомощия във връзка с проектиране, изграждане, въвеждане в експлоатация и поддържане на физическа инфраструктура за разполагане на електронни съобщителни мрежи, съответно при разполагане, поддържане, подобряване и развитие на електронни съобщителни мрежи, държавните органи и органите на местното самоуправление не могат да поставят допълнителни изисквания от определените в този закон, специални закони или актовете по прилагането им.

(3) Размерът на местните такси за административни услуги, свързани с осъществяването на дейностите по този закон, не могат да надвишават размера на съответната държавна такса за същата услуга, определена в закон или акт на Министерския съвет.

(4) Цените, които мрежовите оператори могат да определят за предоставяне на достъп до и съвместно ползване, право на преминаване, за координиране, съгласуване или други дейности по този закон отразяват преките, непреки и общи разходи, свързани с предоставянето на съответната услуга и разумна печалба.

(5) Мрежовите оператори на физическа инфраструктура - част от енергиен обект и предназначена за предоставяне на услуга от обществен интерес по Закона за енергетиката определят цени за предоставяне на достъп до и съвместно ползване, на право на преминаване, съобразно методика, одобрена с наредба на министъра на транспорта, информационните технологии и съобщенията и министъра на енергетиката.

(6) Методиката по ал. 5 определя начина за разпределянето на разходите към определената услуга, като разпределението трябва да бъде представено по начин, по който гарантира спазването на принципите на прозрачност, равнопоставеност и липса на антиконкурентно крос-субсидиране.

(7) Размерът на таксите по ал. 3 и цените по ал. 4, основата на която се изчисляват, взетите предвид фактори при изчисляването, както и всички допълнителни условия, ако има такива, се публикуват, включително по електронен път на интернет страницата на лицето, което ги събира. При поискване от оператор на електронна съобщителна мрежа или от органа по чл. 81 се посочва и начинът, по който са изчислени тези цени, във връзка с конкретна услуга.

**ГЛАВА ТРЕТА**

**ДОСТЪП ДО ИНФОРМАЦИЯ ПО ОТНОШЕНИЕ НА ФИЗИЧЕСКАТА ИНФРАСТРУКТУРА**

**Раздел І**

**Единна информационна точка**

Чл. 4. (1) Функциите на Единна информационна точка се изпълняват от министъра на транспорта, информационните технологии и съобщенията или оправомощени от него лица.

(2) Единната информационна точка осигурява достъп на мрежовите оператори до информация за:

1. процедури и нормативни актове, регламентиращи разполагането, и поддържането на електронни съобщителни мрежи и изграждането, и ползването на прилежащата им физическа инфраструктура, включително органите, компетентни да издават съответните актове и таксите за издаването им;

2. съществуваща физическа инфраструктура за разполагане на мрежи, включително високоскоростни електронни съобщителни мрежи, в съответствие с този закон;

3. планирани или текущи дейности по строителство, разполагане и монтаж в съответствие с чл. 39, ал. 2;

4. образци на документи, необходими за получаване на разрешения или други актове, свързани с изграждането на физическа инфраструктура и образци на документи за уведомления за разполагането на мрежи и образци за искане на достъп по чл. 20;

5. критерии и срокове, при които достъпът до информацията по т. 2 и 3 може да бъде предоставен, ограничен или отказан, включително мотивите за налагане на ограничения или отказ;

6. данни за контакт с компетентните органи по т. 1 и мрежовите оператори, която да позволява установяването на директна връзка с тях, включително информация за конкретните правомощия на органите, свързани с планирането, проектирането, разполагането и поддържането на електронни съобщителни мрежи и изграждането на физическа инфраструктура;

7. данни, включително графични, за съществуващите електронни съобщителни мрежи.

 (3) Единната информационна точка предлага попълване и подаване по електронен път на заявления и всички други документи към тях, необходими за издаването на съответното разрешение за изграждане на физическа инфраструктура и за разполагането, поддържането и подобряването на електронни съобщителни мрежи, както и за получаване на информация за хода на разглеждането им от компетентните органи.

(4) Информацията по ал. 2 се предоставя на Единната информационна точка и се поддържа актуална от държавните органи, съгласно тяхната компетентност, и от мрежовите оператори, както следва:

1. органите по ал. 2, т. 1 – информацията по т. т. 1, 4 и 5;

2. Агенцията за геодезия, картография и кадастър, общинските и областните администрации – информацията по ал. 2, т. т. 1-6.;

3. мрежовите оператори – отнасящата се за тях информация по:

а) ал. 2, т. 2, в съответствие с чл. 7, ал. 2 и чл.11 от този закон;

б) ал. 2, т. 3, в съответствие с глава пета, раздел I;

в) ал. 2 т. 6-7;

4. органите на ДНСК – информацията по ал. 2, т. т. 1, 2, 4 и 6.

 (5) Органите на изпълнителната власт и държавните предприятия публикуват чрез единната информационна точка обявления за предоставянето на права по чл. 17, ал. 1 върху съответната физическа инфраструктура. Мрежовите оператори могат да публикуват чрез Единната информационна точка обявленията за предоставянето на права по чл. 17, ал. 1 върху съответната физическа инфраструктура.

Чл. 5. (1) Достъпът до информацията по чл. 4, ал. 2 се осъществява по електронен път чрез информационен портал за електронни съобщителни мрежи и физическа инфраструктура, при предварително оповестени условия, които са пропорционални, недискриминационни и прозрачни.

(2) Информационният портал за електронни съобщителни мрежи и физическа инфраструктура се изгражда и поддържа от министъра на транспорта, информационните технологии и съобщенията или оправомощени от него лица.

(3) Порталът по ал. 1 осигурява достъп и до пространствени данни, метаданни и услуги за пространствените данни по чл. 4, ал. 2, т. 2 и 3, включени в обхвата на Закона за достъп до пространствени данни.

(4) Редът и условията за предоставянето на достъп до информацията по чл. 4, ал. 2, както и форматите на данните се определят с наредба на Министерския съвет по предложение на министъра на транспорта, информационните технологии и съобщенията и министъра на регионалното развитие и благоустройството.

Чл. 6. (1) Министърът на транспорта, информационните технологии и съобщенията събира такса при предоставяне на информацията по чл. 4, ал. 2, т. 2, определена в съответствие с чл. 7а от Закона за ограничаване на административното регулиране и административния контрол върху стопанската дейност, съгласно тарифа, приета от Министерския съвет по предложение на министъра транспорта, информационните технологии и съобщенията.

(2) За целите на осъществяване на функциите по контрол и решаване на спорове на органа по чл. 81 се предоставя безплатен достъп до информацията по чл. 4, ал. 2.

Раздел ІІ

**Достъп до минимална информация за съществуваща физическа инфраструктура**

Чл. 7. (1) Мрежовите оператори имат право, за целите на заявяване на достъп до физическа инфраструктура по чл. 15 и чл. 17, на минимална информация относно съществуващата физическа инфраструктура на други мрежови оператори, намираща се в района, в който планират разполагане на елементи на електронни съобщителни мрежи.

(2) Минималната информация по ал. 1 включва:

1. местоположение и/или трасе на съществуващата физическа инфраструктура;

2. вид на физическата инфраструктура и начина на ползване; и

3. наименование, адрес, адрес на електронната поща и телефон за контакт с мрежовия оператор, стопанисващ физическата инфраструктура.

(3) Достъпът до минималната информация по ал. 2 се осигурява чрез Единната информационна точка в електронен формат.

Чл. 8. При заявяване на достъп до минималната информация операторите на електронни съобщителни мрежи посочват района, в който планират разполагане на елементи на високоскоростни електронни съобщителни мрежи.

Чл. 9. Органите от обществения сектор, които в изпълнение на своите задължения разполагат в електронен формат с данни за планирана за изграждане физическа инфраструктура, както и с данни от минималната информация, посочена в чл. 7, ал. 2, която е свързана с физическа инфраструктура на мрежов оператор, предоставят достъп до нея с електронни средства чрез Единната информационна точка.

Чл. 10. (1) При промяна на данните по чл. 7, ал. 2 органите от обществения сектор предоставят на Единната информационна точка актуализираната информация в срок до един месец от:

1. всяко заявление, искане, уведомление, свързано с планирана за изграждане физическа инфраструктура или разполагане на електронни съобщителни мрежи;
2. въвеждането в експлоатация на физическата инфраструктура, а за елементите на физическата инфраструктура по чл. 52, ал. 1, т. 1, които не подлежат на въвеждане в експлоатация, както и за разположените електронни съобщителни мрежи – от получаването на уведомление за изграждането или разполагането от съответните мрежови оператори – възложители.
3. промяната на информацията по чл. 7, ал. 2, т. 3, отнасяща се за тях.

(2) Срокът може да бъде удължен еднократно от Единната информационна точка най-много с един месец по искане на задълженото лице, когато това е необходимо за гарантирането на надеждността на предоставяната информация.

Чл. 11. (1) Когато минималната информация по чл. 7, ал. 2 не е предоставена в Единната информационна точка по реда на чл. 9 и 10, мрежовите оператори я предоставят по писмено искане на друг мрежов оператор, подадено чрез точката.

(2) В искането по ал. 1 мрежовите оператори посочват района, в който планират разполагане на елементи на мрежата.

(3) Информацията по ал. 1 се предоставя от мрежовия оператор чрез Единната информационна точка в срок до един месец от датата на получаване на писменото искане. Информацията се предоставя от мрежовия оператор възмездно, при справедливи, недискриминационни, пропорционални, прозрачни и предварително оповестени условия, като цената не може да надвишава преките разходи за предоставянето на информацията. Цената се заплаща от мрежовия оператор, подал искането по ал. 1.

(4) Единната информационна точка предоставя на оператора на електронна съобщителна мрежа достъп до информация по реда на наредбата по чл. 5, ал. 4.

(5) При промяна на данните, предоставени на Единната информационна точка, мрежовият оператор е длъжен да предостави актуализирана информация в сроковете и по реда на чл. 10.

Чл. 12. Достъпът до минималната информация по чл. 7, ал. 2 не може да бъде ограничаван, освен ако това е необходимо с оглед на сигурността на мрежите и тяхната цялост, националната сигурност, общественото здраве или безопасност. Мрежовият оператор излага подробни мотиви за всяко ограничение, които се публикуват от Единната информационна точка по чл. 4, ал. 2, т. 6.

Чл. 13. Мрежовите оператори които са получили достъп до минималната информация, предприемат подходящи мерки за осигуряване на зачитането на поверителността и опазването на производствените и търговските тайни.

Чл. 14. Държавните органи, които създават, експлоатират, поддържат и развиват електронни съобщителни мрежи за нуждите на националната сигурност, се освобождават от задълженията, по чл. 9 - 11 по отношение на тези мрежи. Държавните органи не се освобождават от задълженията по чл. 9 – 11, ако посредством тях се осъществява и дейност, която не е свързана с националната сигурност.

**ГЛАВА ЧЕТВЪРТА**

**ПРЕДОСТАВЯНЕ НА ДОСТЪП ДО И СЪВМЕСТНО ПОЛЗВАНЕ НА ФИЗИЧЕСКА ИНФРАСТРУКТУРА**

**Раздел І**

**Достъп и съвместно ползване**

Чл. 15. (1) При обосновано искане мрежовите оператори предоставят на операторите на електронни съобщителни мрежи достъп до и съвместно ползване на физическата си инфраструктура, включително нейните елементи и/или съоръжения, с оглед разполагане и експлоатация на елементи на електронни съобщителни мрежи, при условията на този раздел и актовете по прилагането на закона.

(2) Мрежовите оператори предоставят с писмен договор достъп до и съвместно ползване на физическата си инфраструктура, при предварително оповестени на интернет страницата си, прозрачни, пропорционалнии справедливи общи условия, включително цена. Индивидуалните договори с операторите на електронни съобщителни мрежи не могат да противоречат на условията на мрежовите оператори за предоставяне на достъп до и съвместно ползване на съответната физическа инфраструктура.

(3) Общите условия по ал. 2 за физическа инфраструктура, включват най-малко:

1. условия за достъп:

а) описание на начина на разполагане, технически изисквания, изисквания за качество и безопасност;

б) ограничения за съоръженията, които могат да бъдат разполагани;

в) мерки за сигурност;

г) условия за допускане на служители на операторите на електронни съобщителни мрежи;

д) правила за разпределяне на пространството, когато то е ограничено;

е) условия и ред за даване на указания при констатирано техническо несъответствие на електронните съобщителни мрежи, разположени въз основа на предоставено право на достъп до и съвместно ползване;

ж) друга относима информация, необходима за достъпа до и съвместното ползване на физическата инфраструктура;

2. срокове за отговор на заявките за предоставяне на достъп, срокове за предоставяне на достъп, срокове и процедури за отстраняване на повреди, процедури за възстановяване на достъпа;

3. стандартни условия на договора, включително, когато е необходимо, обезщетения при неизпълнение на договора;

4. цени и механизъм за ценообразуване.

(4) Условията и договорите по ал. 2 не могат да противоречат на Закона за електронните съобщения и да ограничават задължения, наложени с актове, приети по неговото прилагане във връзка с регулиран достъп до и съвместно ползване на физическа инфраструктура и на електронни съобщителни мрежи по смисъла на Закона за електронните съобщения, на други специални закони и правила, приложими по отношение на физическата инфраструктура по ал. 1.

(5) Предоставянето на достъп до физическа инфраструктура не създава съсобственост на операторите върху инфраструктурата, мрежите или върху имотите, в които те са изградени, освен ако страните се договорят за друго.

(6) Собствениците на имотите не придобиват право на собственост върху разположените в имота физическа инфраструктура и/или мрежи освен ако страните се договорят за друго.

(7) Собствениците на физическа инфраструктура не придобиват право на собственост върху разположените в тази инфраструктура мрежи на друг оператор освен ако страните се договорят за друго.

Чл. 16. (1) При наличие на техническа и физическа възможност и обосновано искане операторите на електронни съобщителни мрежи могат да предоставят на мрежовите оператори достъп до и съвместно ползване на физическата си инфраструктура за целите на изграждане на мрежи, различни от електронни съобщителни мрежи.

(2) Операторите на електронни съобщителни мрежи предоставят достъп до и съвместно ползване на физическата си инфраструктура при прозрачни, пропорционални, и справедливи условия, включително цена, и сключват договор в писмена форма.

Чл. 17. (1) Операторите на електронни съобщителни мрежи могат да искат от мрежовите оператори да им бъде предоставено право на преминаване и право на специално ползване по смисъла на Закона за пътищата на елементи и/или съоръжения на физическа инфраструктура на други мрежови оператори, включително по отношение на сервитутните зони на тези елементи и/или съоръжения, на естествени водни басейни.

(2) Правата по ал. 1 се предоставят за:

1. изграждане, поддържане и ползване на физическа инфраструктура за електронни съобщителни мрежи, в съответствие с подробните устройствени планове;

2. за разполагане, обновяване на електронни съобщителни мрежи и монтиране на съоръжения във физическата инфраструктура, изградена, поддържана и експлоатирана съобразно т. 1.

(3) Предоставянето на права по ал. 1 става при спазване на изискванията за:

1. правилата и нормативите за устройство и безопасна експлоатация на съответните мрежи, чиято физическа инфраструктура се използва;

2. изискванията за сигурността и непрекъсваемостта на доставките на други услуги;

3. опазване на околната среда.

(4) Правата по ал. 1 се предоставят въз основа на писмен договор между оператора на електронна съобщителна мрежа и мрежови оператор, който стопанисва съответната физическа инфраструктура.

(5) При прехвърляне на собствеността върху електронни съобщителни мрежи и свързаната с тях физическа инфраструктура, които са изградени, съответно разположени, поддържани, подобрявани и експлоатирани на основание право, предоставено съобразно ал. 1, това право се прехвърля автоматично в полза на новия собственик - приобретател.

(6) Операторите на електронни съобщителни мрежи, в полза на които са учредени права по ал. 1, имат право да предоставят на други мрежови оператори достъп до и съвместно ползване на физическата инфраструктура, изградена въз основа на тези права, при условията на чл. 15 и чл. 16 от този закон.

**Чл. 18.** (1) Обезщетението за предоставените права по чл. 17, ал. 1 е еднократно, с изключение на случаите по ал. 3.

(2) При прехвърляне на правата по чл. 17, ал. 1 приобретателят не заплаща ново възнаграждение или такса за тези права.

(3) Правата по чл. 17, ал. 1 върху мостове, пътища, улици, тротоари и други имоти - публична общинска собственост, се предоставят безвъзмездно в полза на операторите на електронни съобщителни мрежи.

Чл. 19. (1) Правата по чл. 17, ал. 1 върху елементи от физическа инфраструктура, представляващи държавна или общинска собственост, се предоставят за срок до 10 години без провеждането на търг или конкурс.

 (2) Когато физическата инфраструктура по ал. 1 е предоставена на държавно предприятие по чл. 62, ал. 3 от Търговския закон, правото по чл. 17, ал. 1 се предоставя възмездно от ръководителя на държавното предприятие след решение на колективния орган на управление и разрешение от съответния министър или ръководител на ведомството, упражняващ правата на собственост на държавата в предприятието.

(3) В случаите по ал. 2 приходите от предоставеното право по чл. 17, ал. 1, заедно с режийните разноски, постъпват по разплащателната сметка на държавното предприятие.

Чл.20. (1) Правата по чл. 15, ал. 1 и чл. 17, ал. 1 се предоставят въз основа на писмено искане-заявление от оператор на електронна съобщителна мрежа до съответния мрежов оператор, в което се посочва районът, елементите и/или съоръженията на физическата инфраструктура - обект на искането, както и срокът за ползването им. Образецът на заявление се определя с наредбата по чл. 5, ал. 4.

(2) Ако заявлението по ал. 1 не съдържа необходимата информация, в 14-дневен срок от получаването му мрежовият оператор уведомява заявителя за констатираните непълноти в задължителното съдържание, посочено в ал. 1.

(3) Мрежовият оператор сключва договор по чл. 15, ал. 2 или по чл. 17, ал. 4 със заявителя в срок от един месец, считано от датата на получаване на писменото искане по ал. 1 или отстраняването на нередовностите по ал. 2, е налице основание за отказ по чл. 21.

Чл. 21. (1) Мрежов оператор, получил искане по 20, ал. 1, има право да откаже мотивирано права по чл. 15, ал. 1 или по чл. 17, ал. 1, когато е налице някое от следните условия:

1. липса на техническа възможност физическата инфраструктура да приеме елементите на физическа инфраструктура и/или електронни съобщителни мрежи;
2. липса на физическа възможност за разполагане на елементите на физическа инфраструктура и/или електронни съобщителни мрежи, във връзка с които се иска предоставяне на правата по чл. 15, ал. 1 или по чл. 17, ал. 1;
3. необходимост от резервиране на капацитет за собствени нужди на мрежовия оператор. Резервираният капацитет не може да надвишава 30% от наличния свободен капацитет на физическата инфраструктура;

4. съображения за безопасност или обществено здраве;

5. заплаха за нарушаване на целостта и сигурността на всяка мрежа, включително на критичната инфраструктура, определена съобразно наредбата по чл. 8а от Закона за защита при бедствия;

6. риск от възникване на сериозни смущения в работата на електронни съобщителни услуги или други услуги от оператора на физическата инфраструктура, в резултат от планираните нови услуги чрез същата физическа инфраструктура;

7. наличие на икономически изгодни алтернативни средства за достъп до физическа инфраструктура, предоставяна от мрежовия оператор и подходяща за разполагането на електронни съобщителни мрежи, при условие, че достъпът се предлага при условията на чл. 15, ал. 2.

(2) Мрежовият оператор е длъжен да мотивира отказа по ал. 1 и да го изпрати до заявителя в едномесечен срок, считано от датата на получаване на искането по чл. 20, ал. 1.

(3) Мрежовият оператор може да прекрати достъпа до и съвместното ползване на физическата си инфраструктура, въз основа на обективни и прозрачни критерии, регламентирани с наредбата по чл. 63, ал. 5.

**Чл. 22.** Заявителят по чл. 20, ал. 1, мрежовият оператор, както и всяко заинтересовано лице по смисъла на чл. 20, ал. 4 има право да отнесе въпроса до органа за решаване на спорове по чл. 81, в случай че в сроковете по чл. 20 и чл. 21:

1. липсва произнасяне на мрежовия оператор по искане, направено в съответствие с чл. 20, ал. 1; или

2. не е сключен договор по чл. 17, ал. 4, включително поради липса на съгласие по отношение на условията на достъпа или съвместно ползване, в това число и по отношение на цената; или

3. е сключен договор по чл. 17, ал. 4 в нарушение на изискванията на чл. 20;

4. е направен отказ по реда на чл. 21.

Чл. 23. (1) Операторите на електронни съобщителни мрежи или упълномощени от тях лица имат право на достъп и преминаване в имоти за извършване на дейностите по разполагане, поддръжка и подобряване на електронните съобщителни мрежи и строеж, поддръжка и ремонт на прилежащата им физическа инфраструктура.

(2) Операторът на електронна съобщителна мрежа или лицата, извършващи дейностите по ал. 1, са длъжни да уведомяват собствениците или ползвателите на имотите, съответно – на физическата инфраструктура, най-малко 7 дни преди започването на съответните дейности.

(3) В случай на прекъсване в работата на електронните съобщителни мрежи или в съоръженията към тези мрежи, причинено от непредвидими и непреодолими събития, когато се налага предприемане на незабавни действия и срокът по ал. 2 не може да бъде спазен, уведомяването се извършва във възможно най-кратък срок преди или веднага след отстраняването на аварията или прекъсването.

(4) Операторът на електронна съобщителна мрежа по ал. 1 обезщетява собственика или ползвателя на имот, съответно – на физическата инфраструктура или възстановява имота, съответно – физическата инфраструктура в първоначалния му вид след извършване на дейностите по ал. 1.

**Чл. 24.** (1) Мрежов оператор, в чиято физическа инфраструктура е разположена електронна съобщителна мрежа на оператор на електронна съобщителна мрежа, не отговаря за вреди, причинени на трети лица при или по повод на разполагането и/или експлоатацията на електронната съобщителна мрежа, освен ако мрежовият оператор с поведението си е допринесъл за настъпването им.

(2) Оператор на електронна съобщителна мрежа, собственик на електронна съобщителна мрежа, разположена във физическа инфраструктура на друг мрежов оператор, е отговорен за вредите, причинени на мрежовия оператор, в резултат на разполагане и/или експлоатация на неговата електронна съобщителна мрежа в нарушение на:

1. този закон или наредбата по чл. 63, ал. 5.

2. специалните закони, регламентиращи изграждането на физическата инфраструктура и/или нейната експлоатация, освен в случаите, при които електронната съобщителна мрежа е разположена и експлоатирана при наличие на предварително съгласуване по чл. 53, ал. 2 и в съответствие с него.

**Чл. 25.** (1) Мрежовите оператори на физическа инфраструктура или упълномощени от тях лица имат право по всяко време да извършват дейности по ремонт, поддръжка, разширяване, подмяна на физическата им инфраструктура, след като съобщят за това на операторите на електронни съобщителни мрежи, които са разположили елементи на електронни съобщителни мрежи в тази физическа инфраструктура.

(2) Съобщението по ал. 1 може да бъде направено по електронна поща, телефон или друг подходящ начин. То трябва да бъде отправено в разумен срок преди започване на съответните дейности.

(3) Мрежовият оператор носи отговорност за вредите, причинени на оператора на електронна съобщителна мрежа, в случай че не е изпълнил задължението си по ал. 1 в съответствие с ал. 2.

**Чл. 26.** (1) При аварийна ситуация, чието отстраняване налага увреждане на електронна съобщителна мрежа, мрежовият оператор, в чиято физическа инфраструктура е разположена електронна съобщителна мрежа, има право да пристъпи към отстраняване на аварията, след като уведоми предварително оператора на електронната съобщителна мрежа в срок, определен в общите условия за достъп до физическата инфраструктура, в който да бъде изпратен представител на оператора.

(2) Съобщението за аварийната ситуация по ал. 1 може да бъде направено по електронна поща, телефон или друг подходящ начин, посочен в договора за разполагане.

(3) При неявяване на представител по ал. 1 в посочения срок или при отказ на представителя да окаже необходимото съдействие, мрежовият оператор има право при отстраняването на аварията временно да отстрани или прекъсне електронната съобщителна мрежа, в случай че е невъзможно отстраняването на аварията да бъде извършено по друг начин при полагане на дължимата грижа.

(4) За отстраняването по ал. 3 се съставя констативен протокол, който се връчва на оператора на електронната съобщителна мрежа в срок от 3 дни след отстраняването на аварията.

(5) При неотложни случаи по ал. 1, при които е необходимо да се предприемат незабавни действия с оглед осигуряването на безопасността и общественото здраве или за опазване на човешки живот, съобщаването се извършва във възможно най-кратък срок след отстраняването на аварията.

(6) Мрежовите оператори на физическа инфраструктура не дължат обезщетение на операторите на електронни съобщителни мрежи за нанесените вреди при или по повод дейностите по ал. 1 и 5 освен ако:

1. при отстраняването на аварията е било възможно вредите да бъдат избегнати при полагане на дължимата грижа; или

2. мрежовият оператор не е уведомил предварително оператора на електронна съобщителна мрежа или е пристъпил към отстраняване на аварията преди изтичане на срока за явяване на представител на оператора на електронна съобщителна мрежа – в случаите по ал. 1.

(7) В случаите на отстраняване или прекъсване на електронна съобщителна мрежа по ал. 1 или ал. 5, възстановяването на тази мрежа в първоначалното й функционално състояние се извършва от оператора на електронната съобщителна мрежа.

Чл. 27. (1) При писмено мотивирано искане от страна на оператор на електронна съобщителна мрежа, мрежовите оператори удовлетворяват искането за огледи на място на конкретно определена част от тяхната физическа инфраструктура.

(2) Огледи на място на посочената в искането част на физическата инфраструктура се допускат при пропорционални, недискриминационни и прозрачни условия в рамките на 14 дни от датата на получаване на писменото искане.

МФ: В чл. 22, ал. 2 предлагаме определенията „*пропорционални, недискриминационни и прозрачни*“ да отпаднат поради тяхната юридическа неопределеност и възможността за разностранни субективни тълкувания. Считаме, че използването на подобни термини в почти всеки текст е недостатък и те следва да се изведат като принципи в преамбюла на закона.

(3) Оглед на място не може да бъде ограничаван или отказван, освен от съображения за нарушаване на сигурността на мрежите и тяхната цялост, националната сигурност, общественото здраве или безопасност. Мрежовият оператор е длъжен да мотивира писмено отказа в срока по ал. 2.

(4) Операторът е длъжен да предприема мерки по чл. 13 по отношение на информацията, получена при и по повод огледа по ал. 1.

**Чл. 28.** (1) Без да се засягат правата по чл. 15, Комисията за регулиране на съобщенията може да наложи на операторите на електронни съобщителни мрежи, съвместно разполагане и/или ползване на елементи от физическата инфраструктура, включително в сгради, общи помещения в сгради или входни точки за достъп до сгради, и до първата точка на концентрация или до разпределителна точка, в случай че тя е разположена извън сградата, мачти, антенни конструкции, кули и други елементи или носещи конструкции, канали, кутии, кабелни разпределителни шкафове върху, над или под имотите по чл. 30, ал. 1.

(2) Задължението по ал. 1 се налага с оглед насърчаване на съвместното използване на съществуващата физическа инфраструктура с цел стимулиране на разполагането на високоскоростни електронни съобщителни мрежи.

(3) Преди да приеме решение за налагане на задължение за съвместно разполагане и/или ползване на физическа инфраструктура, Комисията за регулиране на съобщенията уведомява заинтересованите лица, като им дава подходящ срок, но не по-дълъг от един месец, да изразят становище.

(4) При налагане на задълженията по ал. 1 Комисията за регулиране на съобщенията може да даде указания за пропорционално разпределение на разходите за съвместното използване.

Чл. 29. При налагане на задължение по чл. 28, ал. 1 Комисията за регулиране на съобщенията се ръководи от принципите на обективност, пропорционалност, равнопоставеност и прозрачност.

Чл. 30. (1) Операторите на електронни съобщителни мрежи имат право да разполагат електронни съобщителни мрежи и изграждат свързаната с тях физическа инфраструктура, въз основа на писмен договор, включително – на договор за наем, договор за специално ползване на пътища и/или административен акт, върху, над или под имоти:

1. публична или частна държавна или общинска собственост, извън случаите по чл. 19;

2. частна собственост на физически или юридически лица.

(2) За физическа инфраструктура на приемо-предавателни станции на безжични електронни съобщителни мрежи се изисква сключването на договор за наем или друг вид договор, предоставящ право на ползване на оператора за определен срок.

(3) В случаите на етажна собственост, договорите по ал. 1 и ал. 2 се сключват въз основа на решение на общото събрание на етажните собственици по реда на чл. 17, ал. 3 от Закона за управление на етажната собственост.

(4) В случаите на съсобственост, договорите по ал. 1 и 2 се сключват с лицата, притежаващи повече от половината от собствеността.

(5) Когато имотът е държавна или общинска собственост, правата по ал. 1 и ал. 2 се предоставят за срок до 10 години по реда на чл. 20.

**Раздел ІІ**

**Сервитути**

Чл. 31. (1) При изграждане на нова и/или разширение на съществуваща линейна физическа инфраструктура за разполагане на електронни съобщителни мрежи в полза на операторите на електронни съобщителни мрежи възникват сервитути. Сервитутите по този закон се отразяват в кадастъра и се вписват при условията и по реда на Закона за кадастъра и имотния регистър.

(2) Сервитутите по ал. 1 възникват въз основа на договор и/или административен акт за всички имоти публична и частна собственост, когато:

1. има влязъл в сила подробен устройствен план, с който се определя местоположението на съответните имоти, и

2. само за имоти частна собственост - на собственика на имота е изплатено от титуляря на сервитута еднократно обезщетение.

(3) Определянето на размера на обезщетенията по ал. 2, т. 2 се извършва по взаимно съгласие на страните или въз основа на оценка от лицензиран оценител, а при имоти публична собственост обезщетения не се дължат.

(4) Размерът на обезщетението по ал. 2, т. 2 се определя при прилагане на следните критерии:

1. площ на служещия поземлен имот, включена в границите на сервитута;

2. видове ограничения на ползването на служещия имот;

3. срок на ограничението;

4. пазарна оценка на имота или на частта от него, която попада в границите на сервитута.

(5) Начинът на плащане на обезщетението по ал. 2, т. 2 се договаря между страните.

(6) При предоставяне на права по чл. 15, ал. 1 или по чл. 17, ал. 1 в полза на операторите на електронни съобщителни мрежи не възникват сервитути по този раздел.

Чл. 32. Сервитутите по този закон са:

1. право на преминаване и прокарване на елементи на физическа инфраструктура за разполагане на електронни съобщителни мрежи в полза на оператори на електронни съобщителни мрежи, включително на отклонения от тези мрежи до сгради и други поземлени имоти;

2. ограничаване в ползването на служещите поземлени имоти, определено с наредба на министъра на транспорта, информационните технологии и съобщенията, министъра на регионалното развитие и благоустройството и министъра на земеделието и храните.

Чл. 33. (1) Сервитутите по този закон са неделими права, като те могат да се упражняват изцяло в полза на всяка част от физическата инфраструктура – господстващ имот, и тежат изцяло върху всяка част от служещия имот и в случаите, когато този имот е обект на разпореждане по всякакъв законен начин след възникване на сервитута.

(2) Промяната на собствеността върху физическата инфраструктура и/или върху елементите на електронни съобщителни мрежи, разположени върху, по или в нея, не прекратява и/или променя действието на сервитутите спрямо служещия имот.

(3) Сервитутът се използва само за нуждите на физическата инфраструктура, както и на елементите на електронни съобщителни мрежи, разположени върху, по или в нея.

(4) Собственикът на служещия имот няма право да премества физическата инфраструктура, обект на сервитута, освен ако лицата са договорили друго.

Чл. 34. (1) При упражняване на сервитутите:

1. операторът на електронна съобщителна мрежа придобива право негови представители да влизат и преминават през служещите имоти и да извършват в тях дейности, свързани с поддръжката и експлоатацията на физическа инфраструктура, за разполагане на електронната съобщителна мрежа, съответно - свързани с разполагане, поддържане, подобряване и експлоатация на електронна съобщителна мрежа, включително право на преминаване на техника през служещите поземлени имоти във връзка с изграждането и обслужването на мрежата в съществуващата физическа инфраструктура;

2. в служещите поземлени имоти не се допуска:

а) извършване на застрояване или трайни насаждения в сервитутната ивица, освен ако собственикът и титулярят на сервитута договорят друго;

б) прокарване на проводи на други мрежи на техническата инфраструктура, с изключение на случаите, когато това е допуснато с нормативен акт, при спазване на съответните технически изисквания и след писмено съгласуване с титуляря на сервитута.

(2) Упражняването на правата по ал. 1, т. 1 се извършва по реда и при условията на чл. 23-26 при спазване на правилата за обществения ред.

(3) Титулярят на сервитута е длъжен да осигурява съвместно ползване на сервитутната ивица при обосновано искане от оператор на електронна съобщителна мрежа, когато е налице техническа и физическа възможност и срещу възнаграждение, без да се увеличава размера на сервитута.

(4) Възнаграждението по ал. 3 не може да превишава общата стойност на обезщетението по чл. 31, ал. 2, т. 2.

(5) Техническите изисквания при упражняването на сервитута и сервитутната ивица по ал. 1, т. 2, б. „а” се определят с наредбата по чл. 32, т. 2.

Чл. 35. (1) Упражняването на сервитута се извършва от титуляря на сервитута съобразно този закон и техническите изисквания, посочени в наредбата по чл. 32, т. 2.

(2) В случай че сервитутната ивица попада в имот, за който се учредява право на строеж, сервитутът върху имота се посочва в акта за учредяване на право на строеж.

Чл. 36. Размерите, разположението и специалният режим за упражняване на сервитутите са индивидуални за различните видове линейна физическа инфраструктура за разполагане на електронни съобщителни мрежи и се определят по ред и начин, определени в наредбата по чл. 32, т. 2.

**Чл. 37.** Независимо от обезщетението по чл. 31, ал. 2, т. 2, титулярят на сервитута дължи на собственика на поземления имот по споразумение възстановяване на всички причинени вреди в имота или съответно парично обезщетение.

Чл. 38. Когато собственикът, ползвателят или наемателят на служещия имот извърши неразрешено застрояване, заграждение, засаждане или друго нарушение на режима за упражняване на сервитута, титулярят на сервитута има право да сезира компетентните органи с искане за премахване на незаконните строежи за сметка на собственика, ползвателя или наемателя, ако той не ги отстрани в срока, даден му от титуляря на сервитута.

**ГЛАВА ПЕТА**

**КООРДИНИРАНЕ НА ДЕЙНОСТИ**

**Раздел І**

**Достъп до информация относно планирани дейности**

Чл. 39. (1) При подадено писмено искане от оператор на електронна съобщителна мрежа или по инициатива на мрежов оператор, за целите на договарянето на споразумения за координиране на дейности по разполагане, поддържане или подобряване на елементи от електронни съобщителни мрежи, или изграждане на физическа инфраструктура, всеки мрежов оператор предоставя на Единната информационна точка следната минимална информация относно текущи или планирани дейности по строителство, разполагане или монтаж, свързани с неговата физическа инфраструктура в обхвата на искането:

1. място и вид на дейностите;

2. физическа инфраструктура, в обхвата на или засегната от текущите или планирани дейности по строителство, разполагане или монтаж;

3. планирана дата на започване на дейностите и тяхната продължителност; и

4. информация за контакт с мрежовия оператор.

(2) Информация по ал. 1 се предоставя за дейности по строителство, разполагане или монтаж:

1. за които е подадено искане за разрешение за изработване на подробен устройствен план или план-схема по чл. 124а от Закона за устройство на територията;

2. които са предвидени в парцеларен план или план-схема по Закона за устройство на територията, разрешен за изработване съобразно чл. 124а от Закона за устройство на територията и/или одобрен в съответствие с чл. 129 от Закона за устройство на територията, доколкото за извършването на тези дейности е необходимо одобряването на парцеларен план или план-схема;

3. които мрежовият оператор планира да бъдат започнати в рамките на шест месеца или които са започнати, но не са довършени, доколкото за извършването на тези дейности не е необходимо одобряване на парцеларен план или план-схема и не подлежат на разрешаване в съответствие с този закон.

(3) Мрежовият оператор предоставя информацията по ал. 2 на Единната информационна точка и определя срок, в който операторите на електронни съобщителни мрежи могат да договорят споразумение по ал. 1.

(4) Срокът за подаване на заявленията за договаряне на споразумение по ал. 1 не може да бъде по-кратък от 30 дни от обявяването на информацията по ал. 2 от Единната информационна точка.

Чл. 40. В искането на оператора на електронна съобщителна мрежа се посочва районът, в който се планира разполагане на елементи на електронни съобщителни мрежи и свързаната с тях физическа инфраструктура, придружено с описание на инвестиционното намерение на оператора на електронни съобщителни мрежи.

Чл. 41. В срок до 14 дни от датата на получаване на писменото искане, мрежовите оператори предоставят исканата информация при пропорционални, недискриминационни и прозрачни условия.

Чл. 42. Мрежовият оператор може да ограничи мотивирано достъпа до минималната информация по чл.39, ал. 1 само от съображения за сигурността на мрежите и тяхната цялост, националната сигурност, общественото здраве или безопасност, поверителността или опазването на производствени и търговски тайни.

Чл. 43. Мрежовите оператори могат да отхвърлят искането по чл. 40, ако:

1. е предоставен публичен достъп до исканата информация в електронен формат; или

2. достъпът до тази информация вече е осигурен чрез Единната информационна точка.

**Раздел ІІ**

**Споразумение за координиране на дейности**

Чл. 44. (1) Мрежовите оператори могат да договарят споразумения за координиране на дейности с операторите на електронни съобщителни мрежи, с оглед разполагане на елементи на електронни съобщителни мрежи или съвместно изграждане, или поддържане на физическа инфраструктура.

(2) Операторите на електронни съобщителни мрежи могат да договарят споразумения за координиране на дейности с мрежови оператори на други мрежи за съвместно изграждане или поддържане на физическа инфраструктура.

(3) При сключване на споразумение за координиране по ал. 1 или по ал. 2 сроковете за издаването на административни актове, установени в закон, се намаляват с 1/3, но не могат да са по-кратки от 7 дни.

Чл. 45. (1) Мрежовите оператори - възложители на строежи и други дейности за разполагане, изцяло или частично финансирани с публични средства, изпълняват всяко мотивирано искане за координиране на дейностите, подадено от операторите на електронни съобщителни мрежи, с оглед:

1. изграждането или поддържане на физическа инфраструктура, или

2. разполагане на елементи на електронни съобщителни мрежи.

(2) Предимство имат дейностите по ал. 1, които са свързани с високоскоростни електронни съобщителни мрежи.

(3) Искането по ал. 1 се удовлетворява от мрежовия оператор при следните условия:

1. не води до допълнителни разходи, както и до забавяне, за първоначално планираните дейности по ал. 1;

2. не възпрепятства контрола върху координирането на дейностите по ал. 1; и

3. подадено е в 1-месечен срок от обявяването на инвестиционното намерение в Единната информационна точка, но не по-малко от един месец преди:

а) подаването на искане за разрешение за разработване на подробен устройствен план, включително – парцеларен план, или план-схема в случаите на съвместно изграждане на физическа инфраструктура;

б) подаването на искане за одобряване на окончателно разработения проект от компетентния орган – в случаите на дейности по физическата инфраструктура за които не е необходимо изработването на подробен устройствен план или план-схема;

в) подаването на искане за издаване на разрешение за строеж от компетентния орган – в случаите, в които не се изисква одобряване на инвестиционен проект;

г) обявеното от мрежовия оператор начало на дейностите – в случаите, в които не се изисква издаването на разрешение за строеж.

(4) Разходите, свързани с координирането и осъществяване на дейностите по ал. 1 могат да бъдат пропорционално разпределени между страните по споразумение между тях.

Чл. 46. Когато в рамките на един месец от датата на получаване на искане по чл. 45 не бъде постигнато споразумение за координиране на дейностите, всяка от страните има право да отнесе въпроса до органа за решаване на спорове по чл. 81.

**ГЛАВА ШЕСТА**

**РАЗПОЛАГАНЕ НА ЕЛЕКТРОННИ СЪОБЩИТЕЛНИ МРЕЖИ И ИЗГРАЖДАНЕ НА ПРИЛЕЖАЩАТА ИМ ФИЗИЧЕСКА ИНФРАСТРУКТУРА**

**Раздел І**

**Дейности по изграждане на физическа инфраструктура за разполагане на електронни съобщителни мрежи**

Чл. 47. (1) Процедурата за инвестиционно проектиране, за съгласуване и одобряване на инвестиционните проекти и за издаване на разрешение за строеж на физическа инфраструктура за разполагане на електронни съобщителни мрежи се извършва по реда на Закона за устройство на територията, при спазването на изискванията на този закон.

(2) При проектирането, изграждането или разширението и експлоатацията на подводни линейни обекти на физическата инфраструктура, необходима за осъществяването на електронните съобщения, разположени върху морското дъно или в неговите недра в границите на вътрешните морски води, териториалното море, българския участък и в крайбрежната заливаема ивица на река Дунав, се прилагат и специалните разпоредби на Закона за морските пространства, вътрешните водни пътища и пристанищата на Република България.

(3) Строежите по ал. 1 са с категория съгласно Закона за устройство на територията, както следва:

1. трета категория - физическа инфраструктура за разполагане на електронни съобщителни мрежи с национален обхват извън урбанизирани територии, с изключение на случаите по ал. 4, т. 2;

2. четвърта категория - физическа инфраструктура за разполагане на електронни съобщителни мрежи в урбанизирани територии с високо и средно застрояване или извън урбанизирани територии с обхват повече от една област, с изключение на случаите по ал. 4, т. 1;

3. пета категория - физическа инфраструктура за разполагане на електронни съобщителни мрежи в урбанизирани територии с ниско застрояванеили извън урбанизирани територии с обхват от една област,с изключение на случаите по ал. 4, т. 1.

4. шеста категория – дейности по чл. 51.

Чл. 48. (1) Сроковете за одобряване на инвестиционния проект и за издаване на разрешение за строеж на физическа инфраструктура за разполагане на електронни съобщителни мрежи се определят съгласно Закона за устройство на територията.

(2) Инвестиционният проект за изграждане на линейна физическа инфраструктура за разполагане на електронни съобщителни мрежи се съгласува от възложителя с мрежовите оператори, стопанисващи физическа инфраструктура в съответния район, в срок до 30 дни от получаването на искането за съгласуване.

(3) Всеки отказ трябва да е мотивиран с обективни, прозрачни, недискриминационни и пропорционални критерии.

(4) В случаите, в които в специален закон не е предвиден срок за издаване на акт и/или съгласуване на действие или документ, компетентният орган или лице са длъжни да издадат акта или съгласуват действието или документа или постановят мотивиран отказ в 14-дневен срок от постъпването на искането.

(5) Одобряването на инвестиционни проекти и/или издаването на разрешение по ал. 1, както и мотивираните откази, се изпращат на заявителя в срок до 7 дни от тяхното постановяване.

(6) Оператор на електронна съобщителна мрежа, претърпял вреди в резултат на неспазването на сроковете по ал. 1 има право да получи обезщетение за претърпените вреди от органа, причинил забавянето, ако забавянето е причинено от действия или бездействия на този орган.

(7) Кметът на общината е длъжен да внесе доклада и проекта на подробен устройствен план по чл. 129 от Закона за устройство на територията за изграждането на физическа инфраструктура за разполагането на електронни съобщителни мрежи по чл. 47, ал. 3 в 14-дневен срок от приемането на проекта за подробен устройствен план от експертния съвет на общината.

(8) Сроковете спират да текат, ако административният орган поиска от оператора на електронни мрежи отстраняване на непълноти или нередовности в инвестиционния проект. В искането за отстраняване трябва да се посочат изчерпателно и еднократно всички констатирани непълноти и нередовности и да се посочи срок за изпълнение.

**Раздел ІІ**

**Общи правила за дейностите по разполагане на електронна съобщителна мрежа и изграждането на прилежащата им физическа инфраструктура**

**Чл. 49.** Разполагането и монтажа на електронна съобщителна мрежа се извършва по реда на този закон.

**Чл. 50.** (1) Трасето на линейната физическа инфраструктура за разполагане на електронни съобщителни мрежи се определя с подробния устройствен план, одобрен при условията и по реда на Закона за устройство на територията. При избора на трасе се използват данните от кадастралната карта и кадастралните регистри и от специализираните карти и регистри и информационни системи, както и от наличните планове по § 6, ал. 7 от преходните и заключителните разпоредби на Закона за устройство на територията.

(2)Не се изисква изработване на подробен устройствен план:

1. когато трасето на физическата инфраструктура за кабелна електронна съобщителна мрежа е в обхвата на съществуващ път, както и на отредените сервитути на електропроводи, газопроводи, водопроводни и канализационни мрежи, жп линия и др.;

2. когато оператор на електронна съобщителна мрежа – титуляр на сервитут разполага нова електронна съобщителна мрежа и/или изгражда физическа инфраструктура, чийто сервитут изцяло попада в сервитута на съществуваща мрежа;

(3) Не се изисква одобряване на план-схема към подробен устройствен план за съществуваща физическа инфраструктура, отразена в кадастралната карта и кадастралния план както и за физическата инфраструктура по чл. 47, ал. 4.

(4) Когато трасето на физическата инфраструктура за електронни съобщителни мрежи е извън обхвата на пътя, се изготвя подробен устройствен план - парцеларен план, освен при изграждане на елементи от инфраструктурата за разполагане на електронна съобщителна мрежа от регулационната линия на имота, в който се изгражда, до входната точка за достъп до сграда.

**Чл. 51.** (1) Не се изисква одобряване на инвестиционен проект за издаване на разрешение за строеж за:

1. ремонт на елементите на физическата инфраструктура за разполагане на електронни съобщителни мрежи;

2. изграждане на елементи на физическа инфраструктура за разполагане на електронна съобщителна мрежа от регулационната линия на имота, в който се изгражда, до входната точка за достъп до сграда.

(2) За строежите по ал. 1, т. 2 операторът на електронна съобщителна мрежа представя:

1. становище на инженер-конструктор и инженер с професионална квалификация в областта на съобщенията, с чертежи, схеми, записка с техническите характеристики на съответната физическа инфраструктура и указания за нейното изпълнение,

2. съгласие на собственика:

а) в случаите по ал. 1, т. 1 – при включване на потребител към кабелна електронна съобщителна мрежа в сграда – заявление до оператора на електронна съобщителна мрежа, а в останалите случаи – договор със собственика на сградата.

б) в случаите по ал. 1, т. 2 – договор със собственика на имота.

Чл. 52. (1) Не се изисква разрешение за строеж:

1. за текущ ремонт на елементите на физическата инфраструктура за електронни съобщителни мрежи, включително в сгради и части от сгради или върху покриви на сгради, ако не се променят конструкцията, вида на конструктивните елементи и/или натоварвания в съответната физическа инфраструктура, а в случаите на линейна физическа инфраструктура – и нейното трасе;
2. за изтегляне и/или окачване на съобщителни кабели, и/или монтаж на други елементи от електронни съобщителни мрежи в съществуваща физическа инфраструктура;
3. за подмяна или добавяне на нови елементи и оборудване на електронни съобщителни мрежи, с елементи и оборудване от същия и/или друг вид технология в съществуваща физическа инфраструктура;
4. поддръжка на елементи и оборудване на електронни съобщителни мрежи.

(2) При изпълнението на дейностите по ал. 1, в случай че се променят техническите характеристики на елементите на електронната съобщителна мрежа, не може да се влошава изпълнението на изискванията за пожарна безопасност, опазване на здравето и живота на хората и безопасната експлоатация.

**Чл. 53.** (1) Дейностите по чл. 52, ал. 1, т. 2-3 се извършват въз основа на:

1. проект, изработен от лице, притежаващо необходимата проектантска правоспособност; и

2. становище на инженер-конструктор и инженер с професионална квалификация в областта на съобщенията с указания за извършване на инсталационните работи.

(2) Операторите на електронни съобщителни мрежи съгласуват предварително проектите, изработени в съответствие с ал. 1, т. 1, с мрежовите оператори, стопанисващи съответната физическа инфраструктура, с оглед спазването на изискванията на специалните закони, регламентиращи нейното изграждане и/или експлоатация.

**Чл. 54.** (1) След приключване на дейностите по чл. 52, ал. 1, т. 2 и 3 във физическа инфраструктура, чрез която се предоставят услуги по Закона за енергетиката, се съставя протокол, в който се описват извършените инсталационни работи и се удостоверява, че са спазени:

1. разпоредбите от договора за предоставяне на достъп до и съвместно ползване на физическа инфраструктура във връзка с инсталационните работи;

2. предвижданията на проекта по чл. 53, ал. 1, т. 1 и условията, при които мрежовият оператор е дал съгласуване по чл. 53, ал. 2;

3. указанията за извършване на инсталационните работи, предвидени в становището по чл. 53, ал. 1, т. 2.

(2) Протоколът по ал. 1 се подписва от:

1. операторът на електронна съобщителна мрежа;

2. мрежовият оператор;

3. лицето, изработило проекта по чл. 53, ал. 1, т. 1;

4. лицето, изготвило становището по чл. 53, ал. 1, т. 2;

5. лицето или лицата, извършили инсталационните работи, освен ако инсталацията е била извършена от оператора на електронна съобщителна мрежа.

(3) С подписването на протокола по ал. 1 без забележки от:

1. мрежовия оператор се удостоверява, че дейностите по чл. 52, ал. 1, т. 2 и 3 са извършени в съответствие с условията за тях в договора и условията, при които е дадено съгласуване по чл. 53, ал. 2;

2. лицето, изработило проекта по чл. 53, ал. 1, т. 1, се удостоверява, че дейностите по чл. 52, ал. 1, т. 2 и 3 са извършени в съответствие с предвижданията на проекта;

3. лицето, изготвило становището по чл. 53, ал. 1, т. 2, се удостоверява, че дейностите по чл. 52, ал. 1, т. 2 и 3 са извършени в съответствие с условията на това становище;

4. лицата по ал. 1, т. 1 и 5 се удостоверява, че дейностите по чл. 52, ал. 1, т. 2-4 са извършени в съответствие с изискванията на този закон и наредбата по чл. 63, ал. 5.

**Чл. 55.** (1) Операторът на електронна съобщителна мрежа изпраща до Единната информационна точка заявление за регистрация, придружено с информация за изпълнението на дейностите по чл. 52, ал. 1, т. 1 – 4 в едномесечен срок от изпълнението. Информацията се изпраща и до съответната община.

(2) В случаите по чл. 54, ал. 1 към заявлението по ал. 1 се прилага и копие от протокола, подписан от лицата по чл. 54, ал. 2.

(3) В случаите по чл. 54, ал. 1 процедурата по извършване на дейностите по чл. 52, ал. 1, т. 2-4 приключва с регистрация на протокола по чл. 54, ал. 1 в Единната информационна точка.

(4) Единната информационна точка регистрира електронните съобщителни мрежи в срок до седем дни от получаване на заявлението по ал. 1.

(5) В случай че в срока по ал. 1 липсва произнасяне от Единната информационна точка, електронната съобщителна мрежа се счита регистрирана.

**Чл. 56.** (1) Единната информационна точка не извършва регистрацията по чл. 55, ал. 4 и уведомява кмета на съответната община , когато:

1. към заявлението по чл. 55, ал. 1не е приложен протокол по чл. 54, ал. 1;

2. протоколът по чл. 54, ал. 1, приложен към заявлението по чл. 55, ал. 1 не е подписан от всички лица по чл. 54, ал. 2;

3. протоколът по чл. 54, ал. 1, приложен към заявлението по чл. 55, ал. 1, е подписан със забележки от някое от лицата по чл. 54, ал. 2.

(2) В случаите по ал. 1 кметът или оправомощено от него длъжностно лице разпорежда извършването на проверка на електронната съобщителна мрежа.

(3) В случай че при извършване на проверката по ал. 2 кметът на общината установи, че е налице основание за премахване по чл. 64, ал. 1 или по чл. 66, ал. 1, издава заповед за премахването на елементите на електронната съобщителна мрежи, по отношение на които е налице основание за премахването.

**Чл. 57.** (1) При повреди на подземна физическа инфраструктура за електронни съобщителни мрежи, които трябва да бъдат отстранени незабавно, операторът на електронна съобщителна мрежа, стопанисващ съответната физическа инфраструктура, може да започне необходимите ремонтни работи веднага, като уведоми за това съответната общинска администрация и собствениците на засегнатите поземлени имоти.

(2) В случаите по ал. 1 операторът на електронна съобщителна мрежа, стопанисващ инфраструктурата, уведомява останалите оператори, в случай на съвместно ползване на физическата инфраструктура.

Чл. 58. (1) Операторите на електронни съобщителни мрежи създават и поддържат, включително в електронен вид, за разположените от тях електронни съобщителни мрежи, съоръжения и свързаната с тях физическа инфраструктура, специализирани карти, регистри, информационни системи по смисъла на Закона за кадастъра и имотния регистър.

(2) Съдържанието на специализираните карти и регистри по ал. 1, както и условията и редът за създаването и поддържането им и форматите на поддържане в електронен вид, се определят със съвместна наредба на министъра на транспорта, информационните технологии и съобщенията и на министъра на регионалното развитие и благоустройството.

(3) За изработване на специализираните карти и регистри на електронни съобщителни мрежи и физическа инфраструктура на оператора на електронна съобщителна мрежа се предоставят:

1. кадастрални данни - от Агенцията по геодезия, картография и кадастър;

2. специализирани данни - от операторите на електронни съобщителни мрежи или от Агенцията по геодезия, картография и кадастър, в случай че са предоставени на агенцията от мрежови оператор;

3. копия от кадастралните планове на подземните проводи и съоръжения - от общинската администрация и/или от ведомства и юридически лица, които съхраняват такива;

4. копия от одобрените инвестиционни проекти и екзекутивни документации за изградените обекти на физическата инфраструктура на операторите на електронни съобщителни мрежи - от техническия архив на съответната община.

Чл. 59. (1) Операторите на електронни съобщителни мрежи са собственици на разположените, съответно - изградените от тях и включени като активи в счетоводния им баланс и/или придобити по закон или правна сделка електронни съобщителни мрежи, съоръжения и свързаната с тях физическа инфраструктура.

(2) Сделките на разпореждане с електронни съобщителни мрежи, съоръжения и свързаната с тях физическа инфраструктура (с изключение на сгради) се извършват в писмена форма с нотариална заверка на подписите и не подлежат на вписване. Електронни съобщителни мрежи и свързаната с тях физическа инфраструктура (с изключение на сгради) могат да бъдат предмет на особен залог по смисъла на Закона за особените залози.

(3) . При разпореждане с електронни съобщителни мрежи и/или физическа инфраструктура за електронни съобщителни мрежи, които са разположени, съответно – изградени във или върху физическа инфраструктура на друг мрежов оператор, приобретателят е длъжен да уведоми мрежовия оператор в тридневен срок от сключването на договора по ал. 2.

Чл. 60. (1) Възложител на строителни работи измества за своя сметка електронни съобщителни мрежи и физическа инфраструктура, в която са разположени, по реда на чл. 64, ал. 5 от Закона за устройство на територията, освен ако страните са договорили друго. При необходимост от допълнителна защита на електронни съобщителни мрежи и съоръжения разходите са за сметка на собственика им, освен ако лицата не са договорили друго.

(2) При необходимост от допълнителна защита на електронни съобщителни мрежи разходите са за сметка на собственика им, освен ако страните са договорили друго.

**Чл. 61** (1) Съвместното ползване по този закон не ограничава правото на мрежовите оператори на физическа инфраструктура, да осъществяват свободно инвестиционни инициативи и намерения, свързани с притежаваната от тях инфраструктура по предвидения в закона ред и водещи до нейното премахване или преместване.

(2) Мрежовият оператор уведомява оператора на електронни съобщителни мрежи, с който е сключил договор за достъп до и съвместно ползване на физическа инфраструктура, предварително за своите инвестиционни намерения, свързани с тази инфраструктура, в подходящ срок преди началото на изпълнение на строително-монтажните работи.

(3) Срокът по ал. 2 не може да бъде по-кратък от шест месеца, освен в изключителни случаи, изрично определени в общите условия за достъп до и съвместно ползване на физическата инфраструктура на съответния мрежов оператор.

(4) С уведомлението по ал. 3 мрежовият оператор предлага на операторите на електронни съобщителни мрежи разполагането на електронните съобщителни мрежи в друга налична или бъдеща физическа инфраструктура в района, ако такава съществува или предстои да бъде изградена.

(5) В случай че операторът на електронна съобщителна мрежа е съгласен с предложението за преместване, разходите по преместване на електронната съобщителна мрежа или по нейното разполагане в друга физическа инфраструктура на мрежовия оператор се поемат от оператора на електронна съобщителна мрежа, с изключение на тези за съгласуване на проект по чл. 52.

(6) Ако операторът на електронна съобщителна мрежа не е съгласен с предложението по ал. 4 и не е уговорено друго, операторът може да продължи да ползва физическата инфраструктура до момента на нейното фактическо премахване или преместване.

(7) Договорът за разполагане се прекратява по право в частта му относно премахнатата или преместена инфраструктура от момента на премахването й, без да се дължи обезщетение за прекратяването.

**Чл. 62.** Централните органи на изпълнителната власт и органите на местното самоуправление, упражняващи правата на държавата или на общината в оператор на електронна съобщителна мрежа, разделят правомощията си по управление и контрол върху тези оператори на електронни съобщителни мрежи от правомощията, свързани с одобряване на инвестиционни проекти и издаване на разрешения за строеж и дейности по предоставяне на права по този закон, в отделни структурни звена.

**Чл. 63.** (1) Кабелните електронни съобщителни мрежи се разполагат подземно. Разполагането може да се осъществи във физическа инфраструктура при условията на съвместно ползване по реда на този закон.

(2) Кабелни електронни съобщителни мрежи могат да се разполагат въздушно само:

1. извън границите на урбанизираните територии;

2. в урбанизирани територии с население до 10 000 жители;

3. в квартали на урбанизирани територии с население над 10 000 жители, за които е предвидено ниско жилищно застрояване, в които не е налице или не е достъпна подземна физическа инфраструктура на мрежов оператор и е налична стълбовна физическа инфраструктура на мрежов оператор.

(3) Въздушно разполагане на кабелни електронни съобщителни мрежи не се допуска в населени места или части от тях, обявени за резервати с историческо, археологическо, етнографско или архитектурно значение.

(4) Наличието на условията, посочени в ал. 2, т. 1-3 и липсата на пречките, по ал. 3, се удостоверява пред мрежовия оператор с декларация от оператора на електронна съобщителна мрежа в заявлението за достъп до и съвместно ползване на физическа инфраструктура с оглед въздушно разполагане на електронна съобщителна мрежа, като мрежовият оператор не е длъжен да извършва самостоятелна проверка.

(5) Министерския съвет по предложение на министъра на транспорта, информационните технологии и съобщенията, министъра на регионалното развитие и благоустройството и министъра на енергетиката, приема наредба, с която определя:

1. правилата и нормите за разполагане, проектиране и демонтаж на електронни съобщителни мрежи;

2. правилата за поддържане, експлоатация и премахване на електронни съобщителни мрежи върху или във физическа инфраструктура на енергийни предприятия, използвана за предоставяне на услуги от обществен интерес по Закона за енергетиката.

**Чл. 64.** (1) Подлежат на премахване:

1. електронни съобщителни мрежи, разположени в нарушение на разпоредбите на този закон или на наредбата по чл. 63, ал. 5;

2. елементи на електронни съобщителни мрежи, разположени при извършването на дейности по чл.52, ал. 1, т. 2 и 3, за които:

а) не е изработен проект по чл. 53, ал. 1, т. 1 или не съответстват на проекта;

б) не е изготвено становище по чл. 53, ал. 1, т. 2 или не съответстват на становището;

в) не е дадено предварително съгласуване по чл.53, ал. 2 или не съответстват на даденото съгласуване.

3. електронни съобщителни мрежи, разположени във, върху или по физическа инфраструктура на друг мрежов оператор без сключен договор или въз основа на прекратен или развален договор:

а) които не са премахнати по реда на чл. 66-67 в 6-месечен срок от настъпване на някое от условията по чл. 67, ал. 1; или

б) за които мрежовият оператор разполага с информация, ако не е изпратил или публикувал покана по чл. 66, ал. 2 или 3 в срок от 6 месеца, считано от датата, на която мрежовият оператор е узнал за мрежата.

(2) Обстоятелствата по ал. 1, т. 1 и т. 2 се установяват с констативен акт, съставен от длъжностно лице, определено от кмета на общината в 7-дневен срок от констатиране на нарушението.

(3) В случаите по ал. 1, т. 1 и 2 констативният акт се връчва на собственика на електронната съобщителна мрежа по реда на Административнопроцесуалния кодекс.

(4) Когато собственикът е неизвестен, констативният акт се поставя на видно място на определените за това места в сградата на общината, района или кметството, в присъствието на двама свидетели, и едновременно с това се публикува на интернет страницата на съответната община и се изпраща за публикуване в Единната информационна точка от длъжностно лице, определено от кмета на общината.

(5) Обстоятелствата по ал. 1, т. 3 се установяват чрез споразумение между операторите или решение на органа по чл. 81, ако между тях не може да бъде постигнато споразумение.

(6) Собственикът на електронната съобщителна мрежа, съответно мрежовият оператор, стопанисващ физическа инфраструктура, може да направи възражение в седемдневен срок от датата, на която констативният акт е връчен или публикуван в Единната информационна точка в съответствие с ал. 3 и 4.

**Чл. 65**. (1) Кметът на общината издава заповед за премахване на съответната електронна съобщителна мрежа в 14-дневен срок от връчването или поставянето на констативния акт в съответствие с чл. 64, ал. 3 и 4.

(2) Когато констативният акт е съставен при условията на чл. 64, ал. 4 и в срока по чл. 64, ал. 6 не е постъпило възражение задължено лице в заповедта за премахване е собственика на имота или на физическата инфраструктура, в която е разположена електронната съобщителна мрежа.

(3) Заповедите за премахване на електронни съобщителни мрежи се издават, съобщават обжалват и изпълняват при условията и по реда на Административно-процесуалния кодекс.

 **Чл. 66.** (1) Премахват се електронни съобщителни мрежи, разположени във, върху или по физическа инфраструктура на други мрежови оператори без сключен договор или въз основа на прекратен или развален договор.

(2) В случай че мрежов оператор открие елементи от електронна съобщителна мрежа, разположени в стопанисваната от него физическа инфраструктура от трето лице – оператор на електронна съобщителна мрежа без сключен договор, както и в случаите на прекратен или развален договор, мрежовият оператор изпраща писмена покана до оператора на електронната съобщителна мрежа с искане да премахне за своя сметка електронната съобщителна мрежа в рамките на определен в поканата разумен срок, който не може да бъде по-кратък от два месеца, считано от получаването й.

(3) Ако операторът на електронна съобщителна мрежа е неизвестен, мрежовият оператор публикува поканата на интернет страницата си и в Единната информационна точка.

(4) Операторът на електронна съобщителна мрежа може да оспори обстоятелствата по ал. 1 пред органа за решаване на спорове по чл. 81, в рамките на 14-дневен срок от получаването на поканата по ал. 2 или нейното публикуване в Единната информационна точка съобразно ал. 3.

**Чл. 67.** (1) Мрежовият оператор може да премахне електронната съобщителна мрежа за сметка на собственика й по чл. 66 при настъпване на следните условия:

1. в срока по чл. 66, ал. 4 операторът на електронна съобщителна мрежа не е подал искане до органа по решаване на спорове по чл. 81 и не е премахнал мрежата доброволно в срока, определен в поканата по чл. 66, ал. 2; или

2. наличие на подлежащо на изпълнение решение, с което органът по решаване на спорове по чл. 81 е дал задължително указание електронната съобщителна мрежа да бъде премахната.

(2) Редът и процедурата за премахване по ал. 1 се определят с наредбата по чл. 63, ал. 5.

(3) Не подлежат на премахване на електронни съобщителни мрежи, разположени в чужда физическа инфраструктура без сключен договор или въз основа на прекратен/развален договор, ако са налице следните условия:

1. не е налице основание за премахване по чл.64, ал. 1, т. 1;

2. електронните съобщителни мрежи отговарят на изискванията на специалните закони, регламентиращи изграждането и експлоатацията на физическата инфраструктура, в която са разположени;

3. до изтичане на срока по чл. 66, ал. 2 е сключен договор за разполагане между мрежовия оператор, стопанисващ физическата инфраструктура, и собственика на електронната съобщителна мрежа;

4. собственикът на електронната съобщителна мрежа е обезщетил мрежовия оператор, стопанисващ физическата инфраструктура, за периода, през който е ползвал физическата инфраструктура без правно основание, но за не повече от шест месеца.

**Чл. 68.** Мрежовият оператор няма задължение и не носи отговорност за съхранение или опазване на демонтираните елементи на електронни съобщителни мрежи, когато ги премахва въз основа на заповед по чл. 65, ал. 1, споразумение или решение на органа по чл. 81 по чл. 64, ал. 5 или по реда и при условията на чл. 66-67.

**ГЛАВА СЕДМА**

**ЕЛЕКТРОННИ СЪОБЩИТЕЛНИ МРЕЖИ И ИНФРАСТРУКТУРА В СГРАДИ**

**Раздел І**

**Физическа инфраструктура за разполагане на електронни съобщителни мрежи в сгради**

Чл. 69. (1) Изграждането на физическа инфраструктура за разполагане на елементи на електронни съобщителни мрежи в съсобствена сграда или в общи части в сграда - етажна собственост, се извършва въз основа на договор в писмена форма със съгласие на собствениците, притежаващи най-малко една втора от собствеността в сградата, а в случаите на етажна собственост– въз основа на решение на общото събрание на етажните собственици по реда на чл. 17, ал. 3 от Закона за управление на етажната собственост.

(2) Разполагането на елементи на електронни съобщителни мрежи и необходимата физическа инфраструктура за предоставянето на електронни съобщения за включване на потребител в сграда – етажна собственост към съществуваща кабелна електронна съобщителна мрежа в сградата се извършва въз основа на заявление на потребителя до оператора на електронна съобщителна мрежа, без да е необходимо сключването на договор по ал. 1.

(3) Отстраняване на елементи на електронни съобщителни мрежи, при заявление за отказ на потребителя се извършва от и за сметка на оператора на електронни съобщителни мрежи в срок от един месец от прекратяване на договора по ал. 2.

Чл. 70. (1) В нови сгради, в режим на съсобственост, както и в съществуващи сгради, в които се предвижда извършване на основен ремонт се изгражда физическа инфраструктура в сградата, подготвена за разполагането на високоскоростни мрежи, включително до крайните точки на мрежата.

(2)В проектите на нови сгради - етажна собственост, както и при извършване на основен ремонт на съществуващи сгради, се изгражда една или повече точка за достъп.

Чл. 71. (1) Сградите с физическа инфраструктура, подготвена за разполагането на високоскоростни електронни съобщителни мрежи, включително до крайните точки на мрежата, както и с точка за достъп, могат да получат доброволна маркировка „подготвен за високоскоростен достъп“.

(2) Размерите, формата и полагането на маркировката по ал. 1 се определят със заповед на министъра на транспорта, информационните технологии и съобщенията.

Чл. 72. В проектите на нови сгради или за извършване на основен ремонт на съществуващи сгради може да не се предвижда изграждането на физическа инфраструктура в сградата, подготвена за разполагането на високоскоростни електронни съобщителни мрежи в следните случаи:

1. в еднофамилни жилища и във вили;

2. във военни сгради или други сгради, използвани за целите на националната сигурност.

**Чл. 73**. Условията за разполагане на високоскоростни електронни съобщителни мрежи и изграждане на точка за достъп в сгради се уреждат с наредбата по чл. 63, ал. 5.

**Раздел ІІ**

**Предоставяне на достъп до изградена физическа инфраструктура в сграда**

Чл. 74. Оператор на електронна съобщителна мрежа има право:

1. да разположи собствена електронна съобщителна мрежа до точката за достъп;

2. да разположи при условията на чл. 69, ал. 1 собствена електронна съобщителна мрежа в съществуваща физическа инфраструктура в сграда;

3. да изгради нова физическа инфраструктура в сграда за разполагане на елементи на електронни съобщителни мрежи при техническа невъзможност да се използва съществуващата.

Чл. 75. (1) Мрежовият оператор на съществуваща физическа инфраструктура в сградата и/или друго лице, собственик на точката за достъп за разполагане на високоскоростна електронна съобщителна мрежа в сградата, удовлетворява всички разумни искания за достъп, подадени от доставчици на обществени съобщителни мрежи, при справедливи и недискриминационни условия, включително цена.

(2) Искането по ал. 1 се удовлетворява в срок до 7 дни от датата на получаването му.

(3) В случай, че в срока по ал. 2 не бъде постигнато споразумение за предоставяне на достъп до съществуваща физическа инфраструктура в сграда и до точката за достъп, всяка страна има право да отнесе въпроса до органа за решаване на спорове по чл. 81.

Чл. 76. Всеки оператор на електронни съобщителни мрежи има право на достъп до съществуваща физическа инфраструктура в сграда, подходяща за разполагане на високоскоростна мрежа, в случаите когато изграждането на отделна физическа инфраструктура е технически невъзможно или икономически неефективно.

Чл. 77. Когато сградата има изградена електронна съобщителна мрежа, с крайна точка в помещението на крайния потребител, подходяща за предоставяне на високоскоростни електронни съобщителни услуги, операторите на електронни съобщителни мрежи имат право на достъп до мрежата при подадено заявление за осигуряване на електронни съобщителни услуги чрез нея. Условията за достъп трябва да са обективни, публично установени и обосновани, пропорционални и недискриминационни, включително ако се определят от мрежов оператор.

Чл. 78. Когато в сградата няма съществуваща физическа инфраструктура, подготвена за високоскоростни мрежи, операторите на електронни съобщителни мрежи имат право да поставят крайна точка на своята мрежа в помещение на абоната с негово съгласие, при минимално въздействие върху имоти – собственост на трети лица, включително – чрез повторно използване на съществуваща физическа инфраструктура в сградата или чрез осигуряване на пълното възстановяване на имота в състоянието преди разполагането на мрежата.

Чл. 79. Предоставянето на достъп до съществуваща физическа инфраструктура не води до съсобственост на точката за достъп, първоначално изградената физическа инфраструктура или имота, в който са изградени.

Чл. 80. Обезщетенията за претърпени вреди от предоставянето и осъществяването на достъп и упражняването на правата по този раздел се определят съгласно действащото законодателство.

**ГЛАВА ОСМА**

**РЕШАВАНЕ НА СПОРОВЕ**

**Чл. 81.** (1)Комисията за регулиране на съобщенията разрешава спорове по този закон във връзка с предоставяне на достъп до и съвместно ползване на съществуваща физическа инфраструктура, включително: прилагането на условия и цени за достъп в съответствие с този закон и подзаконовите актове по неговото прилагане; разполагане на електронни съобщителни мрежи; координиране на строежи; предоставяне на информация относно съществуваща физическа инфраструктура и планирани строежи и огледи на място на конкретно определена част от физическа инфраструктура и предоставяне на достъп до физическа инфраструктура в сграда.

(2) При решаване на спор, свързан с прилагането на условия и цени за достъп до физическа инфраструктура, които не са предварително определени с нарочен акт на компетентен орган, Комисията за регулиране на съобщения определя с решението си условия и/или цени за достъп, в случай че определените от мрежовия оператор условия и/или цени, предмет на спора, не съответстват на изискванията на този закон или подзаконовите актове по неговото прилагане.

(3) При решаване на спор, свързан с физическа инфраструктура, разположена или изградена за нуждите на електронни съобщителни мрежи, Комисията за регулиране на съобщенията приема самостоятелно решение в съответствие с целите по чл. 4 от Закона за електронните съобщения.

(4) При решаване на спор, свързан с физическа инфраструктура, изградена за нуждите на мрежи, различни от електронни съобщителни мрежи, Комисията за регулиране на съобщенията приема решение в съответствие с обвързващо за нея становище на компетентните органи, които имат правомощия по регулиране и контрол на основната дейност на мрежовите оператори, свързана с обществено ползване и/или доставка на услугите, описани в пар. 1, т. 3, б. „а“ и „б“ от Допълнителните разпоредби.

(5) При определянето на цена за достъп Комисията за регулиране на съобщенията гарантира, че мрежовия оператор има справедлива възможност да възстанови разходите си и взема предвид въздействието на искания достъп върху бизнес плана на мрежовия оператор, включително инвестициите, направени от него.

(6) В споровете за достъп до физическа инфраструктура на мрежови оператор, когато условията за достъп, разполагане и съвместно ползване не са определени с нарочен акт на компетентен орган, се отчитат в пълна степен икономическата жизнеспособност на тези инвестиции предвид техния рисков профил, сроковете за възвращаемост на инвестициите, въздействието на предоставения достъп върху конкуренцията надолу по веригата и съответно *—* върху цените и възвращаемостта на инвестициите, всички видове амортизация на активите на мрежата в момента на подаване на заявлението за достъп, икономическите аргументи в подкрепа на инвестициите, по-специално във физическите инфраструктури, използвани за предоставяне на високоскоростни електронни съобщителни услуги, и възможностите за съвместно разгръщане, предложени преди това на търсещия достъп.

(7) Комисията за регулиране на съобщенията решава спорове във връзка с координиране на строежи, при спазването на принципа на пропорционалност като определя справедливи и недискриминационни условия.

(8) За разглеждането на спорове по този закон Комисията на регулиране на съобщенията събира такси. Размерът на таксите, сроковете и начинът на плащането им се определя с тарифа за таксите, приета от Министерския съвет по предложение на комисията.

(9) Таксата за разглеждане на спора се заплаща от страната, подала искането за решаването му.

(10) Заплатената такса и разноски се поемат от ответната страна по спора, в съответствие с уважената част от искането.

Чл. 82. (1) Комисията за регулиране на съобщенията решава спорове по този закон по искане на мрежови оператор, като дава задължителни указания по искане на някоя от засегнатите страни.

(2) Искането по ал. 1 се подава в писмена форма и задължително съдържа обстоятелствата, на които то се основава. Към искането се прилагат доказателства за изложените обстоятелства и документ за платена такса.

(3) В 7-дневен срок от постъпване на искането Комисията за регулиране на съобщенията определя специализирана комисия, в която се включва поне един правоспособен юрист. Към работата на специализираната комисия могат да бъдат привличани като членове независими консултанти и външни експерти.

(4) Специализираната комисия разглежда искането и приложените към него документи в 5-дневен срок от определянето й.

(5) При установяване на непълноти или нередовности на документите по ал. 2 председателят на специализираната комисия писмено уведомява лицето, подало искането, като му дава 7-дневен срок от получаване на уведомлението да отстрани непълнотите или нередовностите.

(6) В случай че непълнотите или нередовностите не бъдат отстранени в срока по ал. 5, Комисията за регулиране на съобщенията оставя искането без разглеждане.

Чл. 83. (1) В срока по чл. 82, ал. 5 или в 3-дневен срок от постъпване на искането, съответно – от отстраняването на непълнотите или нередовностите, специализираната комисия изпраща копие от искането до заинтересованите страни, като дава 14-дневен срок от получаването да предоставят становище и доказателства.

(2) Комисията за регулиране на съобщенията има право да поиска от оператор на електронна съобщителна мрежа информацията на по чл. 58, ал. 1, необходима за уреждането на спора в определен от нея разумен срок.

(3) Специализираната комисия, в случаите по чл. 81, ал. 4 изпраща копие от искането и всички събрани доказателства до съответния компетентен регулаторен орган за становище, което има задължителна сила за органа по решаване на спорове.

(4) Становището по ал. 3 се предоставя в срок до 14-дневен срок от получаване на искането по ал. 3.

(5) В случай, че в срока по ал. 4 не постъпи становище от съответния компетентен регулаторен орган, Комисията за регулиране на съобщенията решава спора самостоятелно.

Чл. 84. (1) Специализираната комисия проучва направеното искане и становищата на заинтересованите страни, всички приложени към тях доказателства и при необходимост изисква допълнителни доказателства, в т. ч. извършването на проверки от оправомощени служители на Комисията за регулиране на съобщенията.

(2) След събиране на всички доказателства, специализираната комисия обсъжда искането и събраните доказателства по случая на заседание със страните или техни упълномощени представители.

(3) Заинтересованите страни се уведомяват писмено за датата, часа и мястото на провеждане на заседанието най-малко пет дни преди провеждането й, като в уведомлението се уточнява, че при неявяване на техни представители, искането ще се разгледа в тяхно отсъствие.

(4) Специализираната комисия съставя протокол за заседанието, който съдържа:

1. състав на специализираната комисия и списък на присъствалите лица;

2. изложение на становищата на страните;

3. констатации на специализираната комисия;

4. дата на съставяне на протокола.

(5) В срок до 45 дни от постъпване на искането по чл. 82, ал. 1, съответно - от отстраняването на непълнотите или нередовностите, специализираната комисия изготвя и внася в Комисията за регулиране на съобщенията доклад, към който прилага събраната в хода на процедурата документация, становището на органите по чл. 83, ал. 3 и проект на решение на комисията относно искането.

**Чл. 85**. (1) Комисията за регулиране на съобщенията разглежда доклада по чл. 84, ал. 5 на първото си заседание след внасянето му, като може да:

1. приеме резултатите от работата на специализираната комисия и да вземе мотивирано решение по постъпилото искане по чл. 82, ал. 1;

2. разпореди извършването на допълнителни действия по проверка на фактическата обстановка, анализирането й от специализираната комисия и изготвяне нов проект на решение, като определя срок за това.

(2) Комисията за регулиране на съобщенията в срок до четири месеца, считано от постъпване на искането по чл. 82, ал. 1, съответно - от отстраняване на непълнотите или нередовноститеприема мотивирано решение, с коетодава задължителни указания по направеното искане или го отхвърля.

 (3) При взимане на решение в случаите по чл. 81, ал. 4 Комисията за регулиране на съобщенията се съобразява с обвързващото становище по чл. 83, ал. 3.

(4) Сроковете по ал. 2 могат да бъдат удължени само при наличието на изключителни обстоятелства.

(5) Решението по ал. 1 се изпраща на заинтересованите лица в 3-дневен срок от приемането му и се публикува на страницата на Комисията за регулиране на съобщенията в интернет, с изключение на информацията, определена от страните за търговска тайна.

(6) Решението по ал. 1 подлежи на обжалване по реда на Административнопроцесуалния кодекс.

(7) За неуредените положения в тази глава се прилагат разпоредбите на Административнопроцесуалния кодекс.

**Чл. 86** (1) Комисията за регулиране на съобщенията може да съдейства за доброволно разрешаване на спорове с предмет посочен в чл. 81, ал. 1 , при писмено искане на една от страните в спора.

(2) Когато засегнатата страна е отправила искане за съдействие за доброволно разрешаване на спорове, Комисията за регулиране на съобщенията с решение определя специализирана комисия в 7-дневен срок от постъпване на искането.

(3) Специализираната комисия изслушва становищата на страните, изяснява причините, поради които е направено искането, разяснява неблагоприятните последици от непостигането на съгласие, както и оказва съдействие за разрешаване на спора.

(4) При непостигане на съгласие между страните в 30-дневен срок от постъпване на искането всяка от засегнатите страни по ал. 1 може да поиска даване на задължителни указания от Комисията за регулиране на съобщенията в 14-дневен срок.

(5) Процедурата по оказване на съдействие за постигане на съгласие е безплатна.

**Чл. 87.** (1) За независими консултанти и външни експерти по чл. 82, ал. 3 се определят на случаен принцип лица, включени в публичен списък, утвърден с решение на Комисията за регулиране на съобщенията.

(2) Предложения за включване на специалисти в списъка по ал. 1 правят министерства, ведомства, учреждения, общини, съсловни и други организации и научни институти. Предложение за включването в списъка може да направи всеки специалист.

(3) В предложенията се вписват трите имена на специалиста, домашният му адрес, телефон за връзка и данни за неговото образование, специалност, месторабота, заеманата длъжност, продължителността на трудовия му стаж, стажът му за изготвяне на експертни становища.

(4) Обстоятелствата по ал. 2 се удостоверяват със съответните документи, които се прилагат към предложението.

(5) Списъкът по ал. 1 се обнародва в "Държавен вестник" и публикува на интернет страницата на Комисията за регулиране на съобщенията.

(6) Предложения за изменение и допълнение на утвърдените списъка по ал. 1 се правят до края на септември на съответната календарна година. До края на октомври Комисията за регулиране на съобщенията актуализира списъка.

**ГЛАВА ДЕВЕТА**

**КОНТРОЛ И АДМИНИСТРАТИВНОНАКАЗАТЕЛНИ РАЗПОРЕДБИ**

**Раздел I**

**Контрол**

**Чл. 88.** (1)Контролът върху осъществяването на дейностите по този закон се извършва:

1. за дейностите по предоставяне на информация по глава трета, глава пета и глава шеста,– от министъра на транспорта, информационните технологии и съобщенията;
2. за дейностите по осигуряването на достъп по глава четвърта и глава седма, раздел ІІ – от Комисията за регулиране на съобщенията;
3. за дейностите по чл. 52, ал. 1 и дейностите по глава шеста, раздел ІІІ за обекти в границите на урбанизираните територии - от кмета на общината;

4. за дейностите по глава шеста извън случаите по т. 1 и т. 3 – от кметовете на общините.

(2) При осъществяване на контрола по ал. 1, т. 2 Комисията за регулиране на съобщенията взаимодейства с Комисията за енергийно и водно регулиране, министъра на транспорта, информационните технологии и съобщенията и с министъра на регионалното развитие и благоустройството. Условията и редът за взаимодействието се уреждат в съвместно издадена инструкция,предложена от комисията.

**Чл. 89.** (1) За осъществяване на контрола по чл. 88, ал. 1 съответно - председателят на министърът на транспорта, информационните технологии и съобщенията, Комисията за регулиране на съобщенията, министърът на здравеопазването и кметът на общината, оправомощават със заповед служители от администрацията.

(2) В изпълнение на своите функции оправомощените по ал. 1 служители имат право:

1. да извършват проверки и да съставят актове по реда на Закона за административните нарушения и наказания при констатиране на нарушения;

2. на свободен достъп в подлежащите на контрол обекти, в които се намират електронните съобщителни мрежи и физическа инфраструктура;

3. да получават достъп до оригинални документи, данни, сведения, справки и други носители на информация, свързани с осъществяването на контрола, от проверяваните лица, както и да изземват заверени копия от документи във връзка с осъществяването на контролираната дейност и/или с установяването на административни нарушения по този закон;

4. да проверяват технически документи и носители на информация, както и други документи, свързани с осъществяването на контролираната дейност и/или с установяването на административни нарушения по този закон;

5. да изискват от трети лица сведения, извлечения и други документи, необходими за извършване на насрещни проверки във връзка с осъществяването на контрол по този закон и/или с установяването на административни нарушения по този закон;

6. да дават предписания на мрежовите оператори за отстраняване в определен от тях срок на несъответствия по този закон; неизпълнението на предписанията в предвидения срок е административно нарушение по смисъла на Закона за административните нарушения и наказания.

(3) При изпълнение на служебните си задължения оправомощените по ал. 1 служители са длъжни да:

1. се легитимират чрез служебна карта;

2. не разгласяват обстоятелствата и фактите, които са им станали известни при или по повод изпълнение на служебните им задължения.

**Чл. 90.** (1) Органите по чл. 89, ал. 1 ежегодно изготвят план за контрол на съответната контролирана дейност по този закон.

(2) Органите по чл. 89, ал. 1 извършват проверки по писмени сигнали за нарушения на закона и подзаконовите нормативни актове.

**Раздел II**

**Административнонаказателни разпоредби**

**Чл. 91.** (1)Лице по чл. 4, ал. 4, което в нарушение на чл. 9-11 не предостави на Единната информационна точка информацията по чл. 4, ал. 2 се наказва с глоба или имуществена санкция в размер от 500 до 2500 лв.

(2) Наказанието по ал. 1 се налага и на орган или мрежов оператор, който:

1. не оповести прозрачни, пропорционални и справедливи условия по чл. 15, ал. 2 или

2. не предостави информацията по чл. 39 за текущи или планирани дейности по строителство или разполагане или монтаж на свързани с неговата физическа инфраструктура при подадено искане на оператор на електронна съобщителна мрежа.

(3) Наказанието по ал. 1 се налага на мрежов оператор, който не удовлетвори искане на електронна съобщителна мрежа за оглед на място на физическата инфраструктура, без да са налице основанията по чл. 27, ал. 3.

(4)За нарушения по ал. 1 и ал. 2, извършени повторно, глобата или имуществената санкция е в размер от 1000 до 3000 лв.

**Чл. 92.** (1)Мрежов оператор, който не предостави достъп до и съвместно ползване на физическата си инфраструктура или право по чл. 17, ал. 1 при обосновано искане на оператор на електронна съобщителна мрежа за разполагане и експлоатация на елементи на електронни съобщителни мрежи, когато е налице техническата и физическа възможност и не са налице основанията на чл. 21, се наказва с глоба или имуществена санкция в размер от 1000 до 3000 лв.

(2) Наказанието по ал. 1 се налага на мрежов оператор или друго лице – собственик на точката за достъп за разполагане на високоскоростна електронна съобщителна мрежа, който неоснователно не удовлетвори искане по чл. 75, ал. 1.

(4)За нарушения по ал. 1-3, извършени повторно глобата или имуществената санкция е в размер от 1500 до 5000 лв.

**Чл. 93.** Оператор на електронна съобщителна мрежа, който не изпълни наложени от Комисията за регулиране на съобщенията задължения за съвместно разполагане и/или ползване на елементи от физическата инфраструктура по чл. 28 се наказва с глоба или имуществена санкция в размер от 1000 до 3000 лв.

**Чл. 94.** Мрежов оператор, който неоснователно откаже да договори споразумение за координиране на дейности по чл. 44, ал. 1 или чл. 45, с оператор на електронни съобщителни мрежи, се наказва с глоба или имуществена санкция в размер от 1000 до 3000 лв.

**Чл. 95.** За нарушение по чл. 58, ал. 1 на оператора на електронна съобщителна мрежа се налага глоба или имуществена санкция в размер от 500 до 5000 лв.

**Чл. 96.** Който не изпълнява влязло в сила решение на комисията по чл. 85, ал. 2 се наказва с глоба или имуществена санкция в размер от 5000 до 50 000 лв.

**Чл. 97.** Оператор на електронна съобщителна мрежа, който не изпълни задълженията си по чл. 23, ал. 2 или 3, се наказва с глоба или имуществена санкция в размер от 1000 до 3000 лв.

**Чл. 98**. Собственик на служещ имот, който премести физическа инфраструктура, обект на сервитут, в която е разположена електронна съобщителна мрежа, без да уведоми оператора в нарушение на задължението по чл. 33, ал. 4 от този закон на електронна съобщителна мрежа, се наказва с глоба или имуществена санкция в размер от 500 до 2500 лв.

**Чл. 99.** (1) Възложител на строеж, който не изпълни задължение по чл. 60, ал. 1 се наказва с глоба или имуществена санкция в размер от 500 до 2500 лв.

(2) Наказанието по ал. 1 се налага на мрежови оператор, който не изпълни задължение по чл. 61, ал. 3-5.

**Чл. 100.** (1)Оператор на електронна съобщителна мрежа, койторазположи кабелни електронни съобщителни мрежи в нарушение на изискванията на чл. 63, ал. 1 и 2 се наказва с глоба или имуществена санкция в размер от 5000 до 50000 лв.

(2) Наказанието по ал. 1 се налага на оператор на електронна съобщителна мрежа, който монтира обект по чл. 70, ал. 1 по без това да е разрешено по установения ред.

**Чл. 101.** (1) Оператор на електронна съобщителна мрежа, който не изпълни заповед чл. 65, ал. 1 се наказва с глоба или имуществена санкция в размер от 1000 до 10000 лв.

(2) Наказанието по ал. 1 се налага на мрежови оператор, който премахне елементи на електронна съобщителна мрежа в нарушение на реда и условията по чл. 64-67.

**Чл. 102.** Оператор на електронна съобщителна мрежа, който разположи елементи на електронната съобщителна мрежа или изгради физическа инфраструктура в сграда, в нарушение на чл. 69, се наказва с глоба или имуществена санкция в размер от 500 до 5000 лв.

**Чл. 103.** Възложител на строеж, който не изпълни задължение по чл. 70 се наказва с глоба или имуществена санкция в размер от 500 до 5000 лв.

**Чл. 104.** (1) Който препятства осъществяването на контрола по чл. 88 или не изпълни задължително предписание по чл. 89, ал. 2, т. 6 се наказва с глоба или имуществена санкция в размер от 1000 до 5000 лв.

(2)За нарушения по ал. 1, извършени повторно глобата или имуществената санкция е в размер от 3000 до 8000 лв.

**Чл. 105.** (1) При установяване на нарушенията по чл. 91 - 104 оправомощените по чл. 89, ал. 1 служители съставят актове по реда на Закона за административните нарушения и наказания.

(2) Въз основа на актовете по ал. 1, органът по чл. 88 или изрично оправомощено от него длъжностно лице, издава наказателни постановления или мотивирани резолюции за прекратяване на административнонаказателното производство, както следва:

1. министърът на транспорта, информационните технологии и съобщенията – за нарушенията по чл. 91;

2. председателят на Комисията за регулиране на съобщенията – за нарушенията по чл. 92 - 94;

3 кметът на общината – за нарушенията по чл. 97 - 103.

(3) Всеки орган по чл. 88 или изрично оправомощено от него длъжностно лице, издава наказателни постановления или мотивирани резолюции за прекратяване на административнонаказателното производство за нарушения по чл. 104 по отношение на осъществявания от него контрол.

(4) Установяването на нарушенията, издаването, обжалването и изпълнението на наказателните постановления се извършват по реда на Закона за административните нарушения и наказания.

**ДОПЪЛНИТЕЛНИ РАЗПОРЕДБИ**

**§ 1.** По смисъла на този закон:

1. „високоскоростна електронна съобщителна мрежа“ е електронната съобщителна мрежа, която позволява пренос на данни със скорост най-малко 30 Mbps, независимо от технологията, по която се изгражда (фиксирана или безжична).

2. „електронна съобщителна мрежа” е съвкупност от преносни съоръжения и при необходимост съоръжения за комутация и/ши маршрутизация и други ресурси, включително неактивни мрежови елементи, които позволяват пренос на сигнали посредством проводник, радио, оптични или други електромагнитни способи, включително спътникови мрежи, фиксирани (с комутация на канали или с пакетна комутация, включително интернет) и мобилни наземни мрежи, електроразпределителни мрежи, доколкото се използват за пренос на сигнали, мрежи, използвани за радио- и телевизионно разпръскване, и кабелни електронни съобщителни мрежи за разпространение на радио- и телевизионни програми, независимо от вида на пренасяната информация.

За целите на този закон под електронни съобщителни мрежи ще се разбират и обществени и за собствени нужди (включително мрежи за нуждите на държавното управление, технологични електронни съобщителни мрежи, например тези на преносните газопроводи и линии за осигурителна техника и телекомуникации).

3. „мрежов оператор“ означава лице, което предоставя или което има право да предоставя обществени електронни съобщителни мрежи и/или услуги, както и лице, разполагащо с техническа в т.ч. и физическа инфраструктура, предназначена да осигурява:

а) услуга за производство, пренос или разпределение на:

аа) природен газ;

аб) електрическа енергия, включително външно обществено осветление;

ав) топлинна енергия;

аг) вода, включително отвеждане или пречистване на отпадъчни води и канализация, и дренажни системи;

б) транспортни услуги, включително железопътни линии, метрополитен, пътища, пристанища и летища.

За целите на този закон задължения на „мрежов оператор“ има и възложителят на нов строеж или на основен ремонт на съществуващи пътища в урбанизираните територии или улични мрежи и съоръжения на техническата инфраструктура и вътрешнокварталните пространства, включително – общини.

4. „оператор на електронна съобщителна мрежа” е:

а) предприятие, предоставящо или което има право да предоставя обществени електронни съобщителни мрежи и/или услуги и

б) оператор на електронна съобщителна мрежа за нуждите на държавното управление.

Операторите на електронни съобщителни мрежи са мрежови оператори по смисъла на т. 3.

5. „орган от обществения сектор“ означава орган на държавна власт, включително териториалните му поделения, орган на местното самоуправление, публичноправна организация, както и техни обединения.

6. „основен ремонт на физическата инфраструктура в сграда“ е дейност, за която се изисква разрешение за строеж и която представлява реконструкция или частично възстановяване и/или частична замяна на елементи на цялата физическа инфраструктура в сградата или на част от нея, както и строително-монтажни работи, с които първоначално вложени, но износени елементи се заменят с други видове или се извършват нови видове работи за възстановяване експлоатационната им годност, подобряване или удължаване срокът на тяхната експлоатация.

7. „повторно нарушение“ е нарушението, извършено в срок до една година от влизането в сила на наказателното постановление, с което нарушителят е наказан за нарушение от същия вид.

8. „публичноправни организации“ означава организации, които имат всички изброени по-долу характеристики:

а) създадени са с конкретната цел да задоволяват нужди от обществен интерес, които нямат промишлен или търговски характер;

б) имат правосубектност;

в) финансирани са изцяло или в по-голямата си част от държавата, от регионални или местни органи или от други публичноправни организации; или са обект на управленски контрол от страна на тези органи или организации; или имат административен, управителен или надзорен орган, в който повече от половината от членовете са назначени от държавата, от регионални или местни органи или от други публичноправни организации.

9. „разрешение“ означава решение на компетентния орган в рамките на всяка процедура, при която от дадено предприятие се изисква да предприеме определени стъпки, за да може да извършва законно строителни или инженерни дейности.

10. „ремонт“ е частично възстановяване и/или частична замяна на елементи или основни части на физическата инфраструктура за електронни съобщителни мрежи, както и строително- монтажните работи, с които първоначално вложени, но износени материали, конструкции и елементи на физическата инфраструктура за разполагане на електронни съобщителни мрежи се заменят с други видове или се извършват нови видове работи, с които се възстановява експлоатационната им годност и/или се удължава срокът на тяхната експлоатация.

11. „точка за достъп“ означава физическа точка, разположена във или извън сградата, до която имат достъп предприятията, които предоставят или които имат право да предоставят обществени съобщителни мрежи, и чрез която се осигурява връзка с физическата инфраструктура в сградата, подготвена за разполагането на електронни съобщителни мрежи.

12. „физическа инфраструктура“ означава всеки елемент от техническата инфраструктура на мрежовия оператор по т. 3, б. „а“ и „б“, както и елемент от инфраструктурата за разполагане на електронни съобщителни мрежи, който е предназначен за разполагане на други елементи от мрежите без самият той да е активен елемент от мрежата.

Физическата инфраструктура са тръбопроводи, мачти, обтегачи, панели за затежняване или други елементи със същото предназначение, канали, тръби, инспекционни шахти, шахти, разпределителни кутии, контейнери, скари, кабелни скари, сгради, части от сгради или подстъпи към сгради и антенни конструкции, кули и стълбове и др.

Кабелите, включително тъмните оптични влакна, антени, както и елементите от мрежи, използвани за снабдяване с питейна вода, не съставляват физическа инфраструктура по смисъла на този закон.

13. „физическа инфраструктура в сграда“ означава физическа инфраструктура в сградата на потребител, включително в режим на съсобственост и етажна собственост, предназначена за разполагане на електронни съобщителни мрежи, както и да свързва точката за достъп в сградата с крайната точка на мрежата в помещение на потребителя;

14. „физическа инфраструктура в сграда, подготвена за разполагането на високоскоростни мрежи“ означава физическа инфраструктура, предназначена за разполагане на високоскоростни електронни съобщителни мрежи или нейни елементи (инсталации и съоръжения) и изградена едновременно със сградата и другите вътрешни инсталации.

**§ 2.** Този закон въвежда изискванията на Директива 2014/61/ЕС на Европейския парламент и на Съвета от 15 май 2014 г. относно мерките за намаляване на разходите за разгръщане на високоскоростни електронни съобщителни мрежи (ОВ L 155 от 23 май 2014 г.).

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 3.** (1) В срок до шест месеца, считано от момента на публично оповестяване на условията на съответния мрежови оператор за предоставяне на достъп до и съвместно ползване на физическата му инфраструктура в съответствие с изискванията на този закон, мрежовите оператори и операторите на електронни съобщителни мрежи следва да приведат действащите договори за достъп до и съвместно ползване на физическа инфраструктура с приложимите условия.

(2) С оглед прилагането на ал. 1, операторите на електронни съобщителни мрежи заявяват пред мрежовите оператори волята си да приведат действащите договори в съответствие с приложимите условия за достъп до съвместно ползване на физическата инфраструктура на съответния мрежов оператор.

(3) В случай на спор между оператор на електронна съобщителна мрежа и мрежов оператор по отношение на изпълнението на ал. 1, всеки от тях може да отнесе въпроса за решаване пред органа по решаване на спорове по чл. 81.

(4) Подаването на заявление по ал. 2 се счита за предоставяне на информация по §4, ал. 1, в случай че към същото е предоставена информацията по §4, ал. 2.

§5 (1) В срок до шест месеца от публичното оповестяване на условията на съответния мрежов оператор за предоставяне на достъп до и съвместно ползване на физическата инфраструктура в съответствие с изискванията на този закон, операторите на електронни съобщителни мрежи предоставят мрежовия оператор информация за електронните съобщителни мрежи, разположени до влизане в сила на закона върху, по или във физическата му инфраструктура, в случай че:

1. към момента на влизане в сила на този закон за електронните съобщителни мрежи няма действащ договор; или

2. са необозначени и немаркирани.

 (2) Информацията по предходната алинея включва:

1. вид на електронната съобщителна мрежа;

2. местоположение и параметри на електронната съобщителна мрежа;

3. други относими данни, налични при оператора на електронна съобщителна мрежа.

(3) В срок до седем месеца от публичното оповестяване на условията на съответния мрежов оператор за предоставяне на достъп до и съвместно ползване на физическата му инфраструктура в съответствие с изискванията на този закон, мрежовият оператор и/или оператор на електронна съобщителна мрежа могат да подадат искане за решаване на спор до органа по решаване на спорове по чл. 81, в случай че:

1. общият капацитет за разполагане на електронни съобщителни мрежи във физическата му инфраструктура, определен съобразно условията на този мрежов оператор за предоставяне на достъп до и съвместно ползване на физическата му инфраструктура е по-малък от капацитетът, зает от електронни съобщителни мрежи, за които:

 а) е подадена информация в съответствие с ал. 1 и 2 и за които не е налице условието по ал. 1, т. 1;

 б) не отговарят на условията по ал. 1, т. 1 и 2.

2. свободният капацитет, оставащ след като от общия капацитет за разполагане на електронни съобщителни мрежи във физическата инфраструктура, определен съобразно условията на мрежовия оператор за предоставяне на достъп до и съвместно ползване на физическата инфраструктура бъде изваден капацитетът, зает от електронни съобщителни мрежи по т. 1, букви „а“ и „б“, е по-малък от капацитета, зает от електронни съобщителни мрежи, за които е подадена информация в съответствие с ал. 1 и 2 и за които е налице условието по ал. 1, т. 1.

(4) При произнасяне по спор по ал. 3 органът за решаване на спорове по чл. 81 приема решение при спазване на следния низходящ ред на предимство:

1. високоскоростна електронна съобщителна мрежа;

2. обществена електронна съобщителна мрежа за предоставянето на услуги с национален обхват или мрежа на оператор на електронна съобщителна мрежа за нуждите на държавното управление;

3. обществена електронна съобщителна мрежа за предоставянето на услуги с регионален обхват;

4. обществена електронна съобщителна мрежа за предоставянето на услуги с обхват едно населено място;

5. мрежа за електронни съобщения за собствени нужди.

(5) В срок до осемнадесет месеца от предоставянето на информацията по ал. 1 и 2 или от влизане в сила на решение, прието по спор, по ал. 3, мрежовият оператор и операторът на електронна съобщителна мрежа, предоставил информация по реда на ал. 1 и 2, извършват съвместна проверка на съответната мрежа, в която се установява дали мрежата:

1. отговаря на изискванията, предвидени в приложимите нормативни актове;

2. е разположена в съответствие със сключения договор, при наличие на такъв,

(6) Извършването на проверката се удостоверява с двустранно подписан протокол.

(7) В случаите по ал. 1, т. 1, мрежовият оператор и операторът на електронна съобщителна мрежа предприемат действия по сключване на договор за разполагане на електронна съобщителна мрежа, като:

1. ако в рамките на проверката по ал. 5 са били констатирани несъответствия с изискванията по ал. 5, т. 1, мрежовият оператор и операторът на електронна съобщителна мрежа в договора за разполагане по, освен условията по чл. 15, ал. 2, трябва да се предвидят и условия, включително срок, при които операторът на електронна съобщителна мрежа следва да приведе електронната мрежа в съответствие с изискванията по ал. 5, т. 1 и да маркира електронната съобщителна мрежа, съобразно наредбата по чл.63, ал. 5 – в хипотезите по ал. 1, т. 2;

2. преди сключването на договора за разполагане операторът на електронна съобщителна мрежа заплаща обезщетение на мрежовия оператор за периода, през който е ползвал физическата инфраструктура без валиден договор, но за не повече от шест месеца. Обезщетението е в размер на приложимата наемна цена за съответния период.

(8) Алинея 7 не се прилага, ако операторът на електронна съобщителна мрежа е уведомил мрежовият оператор, че ще премахне доброволно и за своя сметка електронната съобщителна мрежа. В този случай мрежовият оператор определя подходящ срок за премахването, който не може да бъде по-кратък от два месеца.

(9) В случаите по ал. 1, т. 2 , в протокола по ал. 6 мрежовият оператор определя подходящ срок, в рамките на който операторът на електронна съобщителна мрежа следва:

1. да приведе електронната съобщителна мрежа в съответствие с изискванията по ал. 5, т. 1 или 2, като срокът, определен от мрежовия оператор, не може да бъде по-кратък от шест месеца; или

2. да премахне доброволно и за своя сметка електронната съобщителна мрежа, като срокът, определен от мрежовия оператор, не може да бъде по-кратък от два месеца.

(10) В случаите по ал. 7, мрежовият оператор и операторът на електронна съобщителна мрежа могат да отнесат въпроса до органа по решаване на спорове по чл. 81, ако не е сключен договор за разполагане в рамките на два месеца от подписването на протокола по ал. 6.

(11) По реда на чл. 66-68 се премахват електронни съобщителни мрежи, разположени до влизане в сила на този закон, които:

1. отговарят на някое от условията по ал. 1, в случай че операторите на електронни съобщителни мрежи не са предоставили на мрежовите оператори информацията по ал. 2 в срок;

2. са определени като подлежащи на премахване по подлежащо на изпълнение решение на органа по решаване на спорове, прието по спор, повдигнат в съответствие с ал. 3

3. не са приведени в съответствие от оператора на електронна съобщителна мрежа в срока:

а) уговорен с мрежовия оператор съгласно ал. 7, т. 1; или

б) определен от мрежовия оператор в съответствие с ал. 9, т. 1.

4. не са премахнати доброволно от оператора на електронна съобщителна мрежа в срока:

 а) определен от мрежовия оператор в съответствие с ал. 8; или

 б) определен от мрежовия оператор в съответствие с ал. 9, т. 2.

(12) По реда на чл. 66-68 се премахват и електронни съобщителни мрежи, разположени до влизане в сила на този закон от оператори на електронни съобщителни мрежи по, върху или във физическа инфраструктура на други мрежови оператори, в случай че договорите за тяхното разполагане са прекратени или развалени след влизане в сила на този закон, дори и да не е налице нито едно от условията по ал. 1, т. 1 и 2.

(13) Алинея 12 не се прилага в случай на висящ спор по §4, ал. 3, повдигнат пред органа по решаване на спорове по чл. 81, до влизане в сила на решение, прието от органа по решаване на спорове.

(14) Разпоредбите на ал. 1-13 не се прилагат към отношения по ползване на достъп до и съвместно ползване на мрежова инфраструктура, по отношение на която се налице наложени задължения по реда на Закона за електронните съобщения.

**§. 5.** В чл. 2, ал. 2, т. 3 от Закона за дейностите по предоставяне на услуги в края на текста се добавя „и по Закона за електронните съобщителни мрежи и физическа инфраструктура“.

**§ 6.** В § 1 от Допълнителните разпоредби на Закона за държавната собственост след думите „електронни съобщителни мрежи“ се добавя „и физическата инфраструктура за разполагането им“.

**§ 7.** В Закона за електронните съобщения се правят следните изменения и допълнения:

1. В чл. 17, ал. 1, т. 1 след думите „електронна съобщителна мрежа“ се добавя „и физическа инфраструктура за разполагането им“.

2. В чл. 20, ал. 1, т. 9 думата след думите „електронни съобщителни мрежи“ се добавя „и физическа инфраструктура за разполагането им“.

3. В чл. 30, т. 25 след думата „предприятията“ се поставя запетая и се добавя „както и спорове по Закона за електронните съобщителни мрежи и физическата инфраструктура“.

4. В чл. 73, ал. 3, т. 2 след думите „електронни съобщителни мрежи“ се добавя „и физическа инфраструктура за разполагането им“.

5. В чл. 74 се правят следните изменения и допълнения:

а). В т. 2 след думата“ да“ се добавя „разполага“, а след думите „електронни съобщителни мрежи“ се добавя „и физическа инфраструктура за разполагането им“.

б) В т. 3 след думите „разрешения за строеж“ се добавя „за физическа инфраструктура за разполагането на“.

6. В чл. 109, ал. 1, т. 2 думата „новоизградени“ се заменя с „нови“.

7. Глава седемнадесета се отменя.

8. Създават се чл. 163 а - 163г:

„**Чл. 163а.** (1) Комисията при спазване принципа на пропорционалност може да наложи на предприятията, предоставящи обществени електронни съобщителни мрежи и/или услуги, съвместно разполагане и/или ползване на съоръжения от електронната съобщителна инфраструктура, включително в сгради, общи помещения в сгради или входни точки за достъп до сгради, електроразпределителни мрежи, електрически инсталации в сгради, сградно окабеляване и до първата точка на концентрация или до разпределителна точка, в случай че тя е разположена извън сградата, мачти, антени, кули и други поддържащи елементи или носещи конструкции, канали, кутии, кабелни разпределителни шкафове върху, над или под имоти.

(2) Задължението по ал. 1 може да се налага от съображения, свързани със защита на околната среда, защита на общественото здраве и сигурност или за изпълнение на целите на териториалното и селищното устройство.

(3) Преди да приеме решение за налагане на задължение за съвместно разполагане и/или използване на съоръжения от електронните съобщителни мрежи, комисията уведомява заинтересованите лица, като им дава подходящ срок, но не по-дълъг от един месец, да изразят становище.

(4) При налагане на задълженията по ал. 1 комисията може да даде указания за пропорционално разпределение на разходите за съвместното използване.

**Чл. 163б.** Комисията може да изисква от предприятията, предоставящи обществени електронни съобщителни мрежи и/или услуги, да предоставят необходимата информация за изготвяне на подробен опис на естеството, наличността и географското разположение на тяхната електронна съобщителна инфраструктура, когато не може да я събере служебно.

**Чл. 163г.** При налагане на задължение по чл. 163а, ал. 1 комисията се ръководи от принципите на обективност, пропорционалност, равнопоставеност и прозрачност.“

11. Член 323б се отменя.

12. Член 332 се отменя.

13. Член 341 се отменя.

**§ 8.** В Закона за устройство на територията се правят следните изменения и допълнения:

1. В чл. 147, ал. 1 се правят следните изменения и допълнения:

а) в точка 2 след думите „Инспекция за държавен технически надзор“ се поставя запетая и се добавя „в т.ч. разполагане на елементи на физическа инфраструктура за електронни съобщителни мрежи в сгради”;

б) в точка 6 след думите „техническата инфраструктура“ се поставя запетая и се добавя „в т.ч. ремонт на елементите на физическата инфраструктура за разполагане или монтаж на електронни съобщителни мрежи“.

в) създава се 15:

„15. изграждане на физическа инфраструктура за разполагане на кабелна електронна съобщителна мрежа от регулационната линия на имота, в който се изгражда, до входната точка на мрежата в сградата.“.

2. В чл. 151 се правят следните изменения и допълнения:

а) В ал. 1:

аа) точка 4 се изменя така:

„4. текущ ремонт на сгради, постройки, съоръжения и инсталации, в т. ч. текущ ремонт на физическата инфраструктура за електронна съобщителна мрежа в сграда, в части от сграда или върху покриви на сгради за подобряването и поддържането й в изправност, при което не се засяга конструкцията на сградата и не се променя натоварването й.“

аб) в т. 5 след думите „техническите характеристики“ се поставя запетая и се добавя, „в т.ч. текущ ремонт на елементите на физическата инфраструктура за електронни съобщителни мрежи, с който не се променят трасето, конструкцията, вида на конструктивните елементи и/или натоварвания в съответната физическа инфраструктура.“

ав) създават се точки 12-15:

„12. изтегляне и/или окачване на съобщителни кабели и/или монтаж на други елементи от електронни съобщителни мрежи в съществуваща физическа инфраструктура;

13. поддръжка, ремонт, подобряване, подмяна и/или допълване на елементи и оборудване на електронни съобщителни мрежи, с елементи и оборудване от същия и/или друг вид технология;

14. текущ ремонт на физическа инфраструктура за разполагане на електронна съобщителна мрежа в сграда или върху покрив на сграда, при което не се засяга конструкцията на сградата и не се променя натоварването й;

15. разполагане и преустройства на обекти по Раздел трети на, Глава Шеста от Закона за електронните съобщителни мрежи и физическа инфраструктура.“

б) Създава се ал. 3:

„(3) В случай че за осъществяването на дейности по ал. 1, т. 13 се налага съществена промяна на конструкцията на съответната физическа инфраструктура и/или вида на конструктивните елементи и/или натоварването й, тези дейности се извършват след приключване на строително-монтажните работи въз основа на разрешение за строеж по чл. 147, ал. 1, т. 6.“

8. В чл. 205, т. 2 след думата „газификация“ се добавя „физическа инфраструктура за разполагане на“.

**§ 9.** В чл. 8 , ал. 2 от Закона за управление на етажната собственост, в се добавя изречение второ: „Това управление обхваща и общите части на сградата, прилежащи към самостоятелните обекти на съответния вход.“.

**§ 10.** (1) Актовете по прилагането на този закон се приемат в 6-месечен срок от влизането му в сила.

(2) Подзаконовите актове, издадени на основание отменената Глава седемнадесета от Закона за електронните съобщения се прилагат, доколкото не противоречат на този закон.

(3) Министърът на транспорта, информационните технологии и съобщенията в срок до 30 септември 2016 г. предприема необходимите действия за създаването на единната информационна точка.

(4) Органите от обществения сектор, които поради своите задължения разполагат в електронен формат с информация по чл. 4, ал. 2 и чл. 39 за физическа инфраструктура на мрежови оператори я предоставят на единната информационна точка до 31 декември 2016 г.

(5) Мрежовите оператори предоставят на единната информационна точка минималната информация по чл. 7, ал. 2, с която разполагат в електронен формат, в срок до 31 декември 2016 г.

**§ 11.** Този закон влиза в сила на 1 юли 2016 г., с изключение на:

1. параграф 10, който влиза в сила в 1-месечен срок от обнародването на закона в „Държавен вестник” и

2. глава трета, раздел I, чл. 7, ал. 3, чл. 9, чл. 10, чл. 11, чл. 20, ал. 4, изречение второ, чл. 39, ал. 1, ал. 3-4 в частта „на Единната информационна точка“, чл. 70 и чл. 71, които влизат в сила от 1 януари 2017 г.

3. Член 4, ал. 3, който влиза в сила 2 години след обнародването на закона в „Държавен вестник”.